Сайёҳлик янгиликлари, ёзги режалар, Анталияга чартер ва бошқалар ҳақида\nДўстлар, ўтган куни офисимизга ҳамкоримиз ва дўстимиз, Leisure Business Travel (LBT) компанияси раҳбари Илимдар Риза ташриф буюрди.\nУ билан сўнгги суҳбатимиз нақ бир йил олдин бўлган эди. Бу вақт ичида бизда унга кўплаб саволлар йиғилиб қолди. Илимдарнинг ўзида ҳам янгиликлар кам эмас эди. Шу сабабли биз у билан дилдан суҳбатлашиб олдик ва бугун ушбу суҳбатимизни эътиборингизга ҳавола қиламиз!\nLBT учун 2018 йил қандай бўлди? Режаларингизни амалга ошира олдингизми?\nЎйлашимча, нафақат биз учун, балки кўпчилик компаниялар учун ўтган йил сайёҳлик соҳасида муваффақиятли бўлди. Режалаштирганларимизнинг кўпи ҳаётга татбиқ этилди. Жумладан, ўтган галги интервьюимда экскурсион турларга асосий эътиборни қаратмоқчи эканлигимизни айтган эдим. Бу бекорга эмас эди ва режаларимиз ўзини оқлади. Бугун ушбу йўналишда МДҲ ва хусусан, Ўзбекистон бозорида ижобий ўзгаришлар кузатилмоқда. Мисол учун, Каппадокияни олайлик. У ерга қилинган сафарларни ортиғи билан бажардик ва режадагидан 70 фоиз кўпроқ сайёҳларни қабул қилдик. «Туркияга мега-тур» доирасида ва «Истанбул – Каппадокия» дастури бўйича кўплаб аризалар олдик.\nШунингдек, ўтган йили мен LBT Боржоми (Грузия), Нафталан (Озарбайжон) ва Туркиянинг термал булоқларига соғломлаштириш турларига урғу бермоқчилигини таъкидлаб ўтган эдим. Бу ерда ҳам биз юқори натижаларга эришдик. Йил давомида МДҲдан кўплаб меҳмонларни кутиб олдик, Ўзбекистон сайёҳлик компанияларининг вакиллари учун ахборот берувчи турлар уюштирдик. Ҳозирда соғломлаштириш турларини ўзимизнинг ташриф қоғозимиз деб ҳисоблаймиз!\nАлбатта, пляжда дам олишга ҳам қизиқиш катта бўлди. Бунга нафақат ҳаммага таниш Анталия ва Бодрумни, балки Кушадаси, Чешмеларни ҳам киритиш мумкин.\nМенежерларимиз ёзги дам олиш мавсумида Грузиянинг Батуми курорти ва Озарбайжоннинг Бакусига ҳам кўплаб сўровлар бўлганини қайд қилишди. У ерларда бугунги кунда luxury-сегментнинг ажойиб пляжли меҳмонхоналари фаолият кўрсатишмоқда.\nУмуман олганда, ўтган йили катта ютуқларга эришилди. Бироқ бу ҳаммаси эмас ва бизда яна кўплаб қизиқарли лойиҳалар бор!\nСайёҳларингизни асосан қайси давлат вакиллари ташкил этишади?\nКомпаниямиз анъанага кўра асосан МДҲ сайёҳлари билан ишлайди. Бунга Россия, Украина, Қозоғистон, Қирғизистон ва Ўзбекистонни мисол қилиш мумкин.\nРоссия Федерациясининг Шимолий Кавказ минтақаси аҳолиси LBT дан саёҳатларни ёқтиришади. Жумладан Маҳачқалъа, Владикавказ, Нальчик, Доғистон, Грозний... Айтганча, айнан ушбу минтақага яқинда биз сафар уюштириб, сайёҳлик соҳасининг вакиллари билан кўплаб қизиқарли учрашувлар ўтказдик. Кабардин-Болқор давлат университетининг талабалари билан ўз тажрибамизни ўртоқлашдик.\nБизда Яқин Шарқ давлатлари – Қатар, Қувайт, Саудия Арабистонидан сайёҳлар ҳам бор. Улар кўпроқ Озарбайжон ва Грузияга экотурларни танлашади. Умуман, экотуризмни истиқболли сайёҳлик йўналишларидан бири деб ҳисоблайман. Бу ҳақда Нальчикка қилган сафаримиз доирасида суҳбатлашдик, чунки Кавказда хушманзара жойлар ва тоғ курортлари ниҳоятда кўп.\nАйтганча, Туркияда ўзининг озодалиги билан эътиборни тортувчи жойлар бор. Мисол учун, Мармар минтақасидаги Сапанжа шаҳарчаси гўзал табиати, Сапанжа кўли ва машҳур шаршаралари туфайли сайёҳлик марказига айланди.\nТуркия – алоҳида мавзу. У ўзбекистонликларнинг севимли давлатларидан бири. Истанбул ва Каппадокияни сайёҳларсиз тасаввур қилиб бўлмайди. Нима учун ушбу давлат сайёҳлар томонидан катта қизиқишга сабаб бўлмоқда, деб ўйлайсиз?\nБунга тарих, архитектура, маданият, табиат ва таомларни сабаб қилиб келтиришим мумкин. Ушбу рўйхатни узоқ давом эттирса бўлади. Яна Туркияни машҳур сериаллар сабабли ёқтириб қолишган деб ўйлайман. Бу рўйхатда етакчи ўринни шубҳасиз «Муҳташам юз йил» эгаллайди. Унинг мухлислари Тўпқопи ва Иброҳим пошшо саройлари, Сулаймония масжиди, Роксолана ҳаммоми ва Босфорни кўриш мақсадида бу ерга келишади. Бироқ бошқа регионларга ҳам турларни ташкиллаштиришимизни сўрашади. Масалан, султон Боязид сургун қилинган жойларга сафарларни.\nМен турк сериаллари Ўзбекистонда бунчалик машҳур бўлади деб ўйламагандим! Аммо яқиндагина тошкентлик ҳамкорларимдан бири қўнғироқ қилиб «Эртугрул» фильми суратга олинган жойлар бўйлаб саёҳат уюштириб беришимни сўради. Айтганча, ушбу сериални машҳур Ҳабиб Нурмагомедов ҳам севиб томоша қилар экан. У фильмнинг саҳналари суратга олинган Бурса ва Сёгутга ташриф буюриб, актёрлар билан учрашди ва умуман сафардан мамнун бўлди.\nБаъзан «Кара Севда» фильми қаҳрамонлари тушлик қилган кафега саёҳат уюштиришни сўровчилар ҳам бўлади.\nМониторингиздан келиб чиққан ҳолда 2018 йилда ўзбекистонликлар орасида қайси йўналишлар айниқса машҳур бўлганлигини айтиб ўтсангиз.\nИстанбул, Туркияга асосий экскурсион турлар ва Анталия. Грузия ва Озарбайжонга ҳам етарлича талаб бўлди.\nБу йили сайёҳларни нималар билан хурсанд қилмоқчисиз?\nБу йили қамровимизни кенгайтиряпмиз. Штатимизга бир нечта ходимларни олдик, сабаби саёҳатлар кўламини оширмоқчимиз.\nБиринчи навбатда, «Ўзбекистон ҳаво йўллари» авиакомпаниясининг «Тошкент – Анталия – Тошкент» чартер рейсларини ўз ичига олувчи турлар тўпламини қайд этиб ўтмоқчиман.\nБугун Анталия соҳилларидаги пляжли дам олишни Истанбулдаги экскурсион дастур билан бирлаштириш тобора муваффақият қозонмоқда. Йил сайин ўзбекистонлик сайёҳлар орасида Туркия тарихи, маданияти, урф-одатларига қизиқиш ортиб бораётир, ота-оналар ўз фарзандларига бутун дунёга машҳур музейлар, саройлар, Босфорни кўрсатишни хоҳлашмоқда...\nВа албатта, одамлар бу ерда кўплаб харидлар қилишади, сабаби Истанбул – бу мақбул нархлардаги сифатли шопинг ва Mall of Istanbul каби кўплаб савдо марказлари ва аутлетлар маркази.\nУмуман эса, Истанбул – бу бизнинг асосий йўналишимиз. 2019 йилнинг асосий воқеаларидан бири – 50 379 кв м майдонга ва 200 млн йўловчини ўтказиш имкониятига эга дунёнинг энг йирик аэропортларидан бирининг очилиши. Шу боис ёзда ўзбекистонлик азиз меҳмонларимизни ўша ерда кутиб оламиз.\nИстанбулда дабдабали меҳмонхоналар очилмоқда ва улар билан мустаҳкам алоқаларни йўлга қўймоқдамиз. Булар Kempinski, Four Seasons, Shangri-La, Fairmont, The Grand Tarabia, Ritz-Carlton ва ўзбекистонликлар орасида айниқса катта шуҳрат топган Ajwa Hotel Sultanahmet лардир. Яқин вақт ичида Mandarin Oriental Istanbul меҳмонхонасининг ҳам очилиши кутилмоқда.\nШу йилдан бошлаб Туркиянинг Ўртаер денгизи соҳиллари бўйлаб экскурсион дастур ишлаб чиқилмоқда. Бунга Демре, Мира, Перге ва бошқалар киради. Анталиянинг эски шаҳар қисмида ёзги дам олишни шаҳар бўйлаб айланиш билан бирлаштириш ниятида бўлганлар учун special-тоифадаги бутик-меҳмонхоналар бор.\nАйни пайтда мафтункор аёлларимиз учун 8 мартга «Анталия+Истанбул» дам олиш дастурини ишлаб чиқмоқдамиз.\nТурли SPA-дастурлар бўлади, сайёҳлик компаниялари вакиллари учун тим-билдингларни ташкиллаштириш режалаштирилаётир.\nҲалол таътил борасида нималар дея оласиз?\nБу бизнинг энг асосий йўналишларимиздан бири. Ушбу йўналиш билан бир неча йилдан бери шуғулланиб келяпмиз ва 2019 йилда ҳам унга эътибор беришда давом этамиз, чунки бу истиқболли йўналишлардан биридир. Бундай концепцияга эга меҳмонхоналарга ўзбекистонлик сайёҳлар оқими борган сари ошиб бормоқда.\nБиз пляжли мавсумга яхши тайёргарлик кўрдик, нафақат Анталия, балки Истанбул, Туркиянинг Эгей соҳилидаги ҳалол меҳмонхоналар билан шартномалар тузиб қўйдик. Angel’s Marmaris меҳмонхонаси маъмурияти билан ҳам алоқаларимиз яхши. Уни Туркияда исломий тоифадаги энг яхши меҳмонхона деб ҳисоблайман! У ерга борганлар жуда ҳам хурсанд бўлишмоқда.\nSah Inn Paradise, Wome Deluxe, Adin Beach Hotel, Adenya Resort, Selge Beach Hotel каби юқори савияли меҳмонхоналар билан ҳам мустаҳкам алоқаларни йўлга қўйдик. Тошкентдаги ўз агентликларингизга мурожаат қилинг, айнан бизда сўровлар қилишини сўранг. Чунки бизда нархлар арзон.\nБугун тиббий сайёҳлик ҳам машҳур. Кўпчилик ҳамюртларимиз Истанбулга боришга ҳаракат қилишмоқда, чунки улар турк соғлиқни сақлаш тизими ҳақида ижобий фикрдалар. LBT тиббий сайёҳлик билан ҳам шуғулланадими?\nУзоқ йиллардан бери биз соғломлаштириш турларини уюштириб келмоқдамиз. Туркиянинг SPA-меҳмонхоналарида санаторий-курорт таътили шулар жумласидандир. Ўзбек бозори учун Афьон термал курортини айнан биз очганмиз. Бугун Туркия курортларига қизиқиш ортиб бормоқда ва бизга Ялов, Измир, Кангалада дам олиш учун сўровлар тушмоқда. Тан оламан, ўзбекистонликлар орасида бундай қизиқиш бўлади деб ўйламаган эдим.\nБироқ жарроҳлик ёки махсус муассасалардаги тиббий муолажаларни назарда тутувчи тиббий турлар билан шуғулланмаймиз. Ҳа, албатта, биз трансферлар, даволаш жараёни бўлиб ўтувчи меҳмонхона яқинидаги тиббиёт марказида яшашни уюштириб беришимиз мумкин, лекин даволаш – бу умуман бошқа мавзу ва бу йўналишда ишламаймиз.\nЎтган йили ўзбекистонлик ҳамкорларингиз томонидан қилинган ва ёдингизда қолган сўровни айта оласизми?\nҚизиғи, баъзан менежерларимизга шу қадар ғайритабиий сўровлар тушадики, эшитиб ҳайрон қоламиз. Чунки ҳатто Туркиянинг туб аҳолиси ҳам эшитмаган жойларга сафарлар уюштириб беришимизни сўрашади. Мисол учун, мамлакат шимоли-шарқида, Қора денгиз соҳилларида Ризе райони жойлашган. У ерда водийга чиройли манзара очилувчи меҳмонхона бор бўлиб, унинг балконида мазали турк нонуштаси тортиқ қилинади. Менежерларимизга ўзбекистонлик ҳамкорларимиз томонидан ушбу водийга гўзал манзара очилувчи жойда сайёҳларга нонушта уюштириб бериш таклифи тушди!\nТўғриси, ҳам ҳайрон, ҳам хурсанд бўлдим. Демак, муқобил йўналишларга қизиқувчи ва саёҳатни бир онли ёрқин таассурот учун сотиб олувчилар сони ошмоқда. Чунки илгари дам олиш кўпроқ анъанавий нарсалар билан чекланиб қолган. Айтганча, эстрада юлдузлари концерти ёки бошқа тадбирларга сўровлар ҳам кўп. Жумладан, ҳозир Истанбулга Лолалар фестивалига борувчилар сони ортиб бормоқда.\nБугун сайёҳлар учун танлов ниҳоятда кенг ва ҳамма ўзига ёққанини танлайди.\nЎзбекистон сайёҳлигининг келажагини қандай тасаввур қиласиз?\nЎзбекистонда ушбу йўналишга келажакдаги қизиқишга ижобий қарайман. Ҳар йили кўплаб ҳамюртларингиз бошқа давлатларга дам олиш учун чиқишмоқда. Тошкент аэропортида рейслар сони ортмоқда. Илгари биз келажакда Истанбулга бир ҳафтада 25 та рейс амалга оширилишини тасаввур ҳам қила олмас эдик. Бироқ бу сон ҳам ўсиб боряпти. Фикримча, бироз вақт ўтиб, дейлик 300 долларга ўзбекистонликлар Туркияга, машҳур Нусрат ресторанида овқатланиш учун борадиган давр ҳам келади.\nБлогингизни нафақат сайёҳлар, балки ўзбекистонлик кўплаб ҳамкасбларимиз ҳам ўқишини биламан. Барча ҳозирги ва келажакдаги ҳамкорларимизга омадли сайёҳлик мавсумини тилайман. Сайёҳларга эса – кўплаб янги таассуротларни! Янги жойларни кашф қилинг, ностандарт сўровлар юборинг, биз эса уларни бажаришга ҳаракат қиламиз. Ўз навбатида, ёқимли таклифлар ва янгиликлар билан хурсанд қилишда ҳам давом этамиз.


АХБОРОТ ХИЗМАТЛАРИ ФАОЛИЯТИДА ВИДЕОМАТЕРИАЛЛАРДАН ФОЙДАЛАНИШ\nСамарқандда “Ахборот хизматлари фаолиятида видеоматериаллардан фойдаланиш тажрибаси ва босма нашрлар билан ҳамкорлик” мавзусида ўқув-семинари ўтказилди.\nБатафсил АХБОРОТ ХИЗМАТЛАРИ ФАОЛИЯТИДА ВИДЕОМАТЕРИАЛЛАРДАН ФОЙДАЛАНИШ\nБош прокурор Ниғматилла Йўлдошев: «Ҳар қандай миллатни йўқ қилиш учун атом бомбаси ёки узоқ масофали ракета шарт эмас. Бунинг учун таълим сифатини тушириб, имтиҳонларга алдов аралаштиришнинг ўзи кифоядир», — деди.\nБатафсил «ТАЪЛИМНИНГ ИНҚИРОЗИ — БУ МИЛЛАТ ИНҚИРОЗИДИР» — БОШ ПРОКУРОР\nСамарқанд шаҳридаги Ёшлар марказида халқ депутатлари вилоят, туман ва шаҳар кенгашларининг Олий Мажлис Сенатига аъзоларни сайлаш бўйича қўшма мажлиси якунланди.\nУнда депутатлар Сенат аъзоларини сайлади. Демократик талаблар асосида ёпиқ овоз билан ўтган сайлов натижаларига кўра олти нафар номзоднинг барчаси қўшма мажлисда иштирок этган сайловчиларнинг кўпчилик овози билан Ўзбекистон Олий Мажлиси Сенати аъзолигига сайланди.\nБатафсил САМАРҚАНДДА СЕНАТ АЪЗОЛАРИ САЙЛАНДИ\nБатафсил ЙҲХББ ЙТҲЛАРНИНГ ОЧИҚ СТАТИСТИКАСИНИ ЭЪЛОН ҚИЛА БОШЛАДИ\nБатафсил КАТТАҚЎРҒОН ШАҲАР ҲОКИМИ ЯНА МАҲАЛЛА ЁШЛАРИНИ МУЛОҚОТГА ЧОРЛАДИ


Уйсиз фуқаронинг жентльменга айланиши YouTube сервисида хитга айланди (ВИДЕО) - www.Voydod.net\nУйсиз фуқаронинг жентльменга айланиши YouTube сервисида хитга айланди (ВИДЕО)\nСтилистнинг саъй-ҳаракатлари билан сочлари тўзғиган бомжнингжентльменга айланишини акс эттирувчи уч дадиқалик видеоролик YouTube сервисида хитга айланди. Бир неча куничида видеони 7 миллион киши томоша қилган.\nУшбу ролик уйсизларга ёрдам бериш биланшуғулланувчи нотижорат ташкилоти томонидан олинган. Унинг бош қаҳрамони Жим Вульф кўп йиллардан буёнАҚШнинг Мичиган штатидаги Гранд-Рапидс шаҳри кўчаларида яшайди.\nСтилист АннаУолтнинг уринишларидан кейн Вульфни таниб бўлмасди. Машҳур бўлиб кетган ролик қаҳрамони янги образ биланбирга янги ҳаётга йўлланма ҳам олди. Бир неча ой олдин уйсиз дайди махсус дастур иштирокчисига айлан эди.Энди унга бошпана берилиб, ичкиликка ружу қўйиш касаллигидан даволанади.


Исфандиёрхон « Ўзбекистон Халқ Ҳаракати\n07 June 2019 - 11:35\n(1871-1918) Ҳукмдор, Хива хони.\nМуқаддас Станислав 1-чи даражали ордери (1896).\n-Муқаддас Анна бриллиантли 1-чи даражали ордери (1900).\n-Оқ бургут ордери (1911).\nИсфандиёрхон 1910-1918 йиллари Хива хони. Хива хонлигининг Ўзбек қўнғирот қавмидан ўн иккинчи ҳукмдор. Исфандиёрхон 1871-йилда туғилган. 1910-йили унинг отаси Муҳаммад Раҳимхон II нинг вафотидан сўнг тахтга Исфандиёрхон чиққан. Отасидан фарқли у алоҳида қобилятга эга эмас эди. Унинг ҳукмдорлиги даврида давлат бошқарувида бош вазир Ислом хўжа катта ўрин эгаллар эди.\nУнинг маблағи эвазига Хивада пахта тозалаш заводи, шифохона, аптека, почта, телеграф, янги услубдаги мактаб қурилган. 1908-1910 йиллари Исломхўжа Ичан Қалъанинг жанубий-ғарбий тамонида кичик мадраса ва энг баланд минорали ансамбл қурдирган. Исломхўжа кейнроқ Исфандиёрхонга билдирилмаган ҳолда ўлдирилиб юборилган.\nИмператор Николай II Исфандиёрхонни Муқаддас Станислав ва Муқаддас Анна орденлари билан тақдирданган. 1910-йили Исфандиёрхонга Россия армиясининг Генерал-майор унвони берилган. 1911-йили Олий ҳазратлари яқинлари ҳисобига киритилган. 1913-йили Император Николай II дан “Олий ҳазрат” мақомини олган.\nРоссиядаги феврал қўзғолони Хива хонлигига ҳам таъсир кўрсатди. 1917 йил 5 апрелда ёш хивачилар Исфандиёрхонга ислоҳотлар ўтказишни талаб қилишди. Хон халқ олдида вакиллик органи олий мажлис ташкил этишга ва унга ёш хивачиларни қўшишга ваъда беришга мажбур бўлди.\nХон ҳукмронлик мавқейи чегараланди. Мажлис раиси этиб ёш хивачилардан Бобо охун Салимов сайланди. Аммо кейинчалик вазият жиддийлашди ва реакцион кучлар юқорини эгаллади. Натижада, ёш хивачилар ҳокимяти йўқ қилинди, эълон қилинган ислоҳотлар бекор қилинди. Шу вақтда Хивага туркман қавмини раҳбари Жунаидхон қайтди. У хон қўшинлари қўмондони этиб тайнланди ва кўп ўтмай у барча ҳокимятни ўз қўлига олди.\nИсфандиёрхон ҳукмронлиги даврида Хивада янги масжидлар ва мадрасалар қурилди. 1912 йили Исфандиёрхон қабулхонаси қурилди. Бу Нуруллабой комплексида алоҳида корпус эди, унда бир қанча турли ҳажмда хонақоҳлар жойлашган бўлиб, улар орасида рус модерни руҳида безатилган тахт хонаси мавжуд.\nИсфандиёрхон ушбу саройи учун кўп унсурларни Петербургга фарфор заводига буюртма берган.\nФотограф ва биринчи ўзбек кинорежиссиёри Худайберган Девонов Исфандиёрхонни ўз меросхўри билан файтунда чиқиши ҳақида биринчи ўзбек ҳужжатли киносюжетни 1910 йили суратга олган.\n1918 йили Исфандиёрхон Нуруллабой саройида Жунаидхон одамлари томонидан уюштирилган давлат тўнтарилишида ўлдирилди. Тахтга унинг кичик ёшдаги укаси Саид Абдуллахон чиқарилди (1918-1920 йиллари ҳукмронлик қилган). Ҳақиқатда эса ҳокимят Жунаидхон қўлида эди.\nХоннинг Исломхўжага уюштирилган қотилликка алоқаси бормиди?\nИсломхўжанинг ўлимида Исфандиёрхоннинг қўли борлиги ҳақида хонлик тарихига доир баъзи китоб ва мақолаларда ҳам айтиб ўтилади.\nЖумладан, Д.Раҳим ва Ш.Матрасул Феруз ҳақидаги “Шоҳ ва шоир қисмати” номли китобида “Исфандиёрхон Исломхўжани хазинадаги пулларни беҳуда қурулиш ишларига ва рус императори билан келишган ҳолда мени биркунмас-биркун тахтдан четлатади деб ўйлаган”, (Т.1991-йил 55 -бет) дея ёзишади. Марҳум профессор О.Собиров ҳам 1993-йил “Хива” журналининг 2-3 сонларидаги мақоласида “Исломхўжанинг юксалиб бораётган обруси Исфандиёрхонни ташвишлантириб қўйди”, деб қайд этганди.\nИсфандиёрхоннинг маишатпарастлиги, айнан 1916 йилда “қиз солиғ” туфайли халқ қўзголони келиб чиққанлиги халққа маълум. Шу каби унинг атрофини, лаганбардор, манфаатпараст, фитначи каззоблар ўраб олганиям ҳақиқат. Аммо бу бошқа масала. Қайн отасини ўлими эса бошка нарса.\nАввало, шуни айтиш керакки, Исфандиёрхоннинг бош вазир мени тахтдан тушуради, дея ўйлаши учун ҳеч қандай асос йўқ эди. Зеро, у отаси Ферузнинг 1891 йил 4 сентябрида Императорга қилган илтимосидан сўнг валийаҳд қилиб тайинланган, 1910 йил отаси ўлимидан сўнг тахтга чиққанди. Қолаверса, ўша даврда Хоразмда ҳам техт авлоддан-авлодга ўтган. Гарчи Исломхўжа саййидлардан бўлса-да, ўзини хон деб эълон қилаолмасди. Негаки валийаҳд император тамонидан тасдиқланганди. Империя қонунларни бузиш эса ўлим билан баробар эди. Чор ҳукумати империя қонунларига ёт бўлган бундай ҳарактни аёвсиз бостириши аниқ эди. Буни халқ ҳам, Исломхўжа ҳам билар эди.\nХон Чор ҳукумати ва халқ ўртасида Исломхўжанинг обрўси ошди, дея ўз қайнотасига ғараз кўзи билан қараши мумкун эмасди. Шу боис бош вазир ўлимида унинг қўли борлиги шубҳалидир.\nХазинани беҳуда қурулишга сарфлаб бўшатти, деган даъво ҳам асоссиз. Зеро, Хивада бунёд бўлган почта-телеграф биноси, мактаб, сарой, шифохона ва бошқа иншаотлар хоннинг ўзи тасдиқлаган ислоҳот дастурига кўра хазинадаги пуллар ҳисобига қурилган.


Ўрмон хўжалиги илмий тадқиқот институти директори А.Ҳамзаев Боботоғ давлат ўрмон хўжалигида бўлди | Ўрмон хўжалиги давлат қўмитаси расмий веб сайти\nЎрмон хўжалиги илмий тадқиқот институти директори А.Ҳамзаев Боботоғ давлат ўрмон хўжалигида бўлди\nЎрмон хўжалиги илмий тадқиқот институти директори А.Ҳамзаев Боботоғ давлат ўрмон хўжалигида бўлиб, берилган топшириқлар ижроси ҳамда хўжалик раҳбар-ходимлари томонидан амалга оширилаётган ишлар билан яқиндан танишди. Аниқланган камчиликларни бартараф этиш бўйича тегишли кўрсатмалар берди.\nБоботоғ давлат ўрмон хўжалигини берилган топшириққа кўра барпо этилган маданий писта плантасияларида кўкарувчанликни ошириш мақсадида ташкил этилаётган сув ва нам манбалари бирма-бир кўздан кечирилди ва тавсиялар берилди.\nЎрмон фонди ерлари асосан (85 %) чўл ҳамда тоғ ва тоғ олди (15%) ҳудудлардан иборат. Яна бир жиҳати шундаки, бизнинг минтақада табиий ёғингарчиликлар миқдори ўртача 250-350 мм дан ошмайди. Бу эса ҳар бир ҳудудга мос дарахт ва буталарни танлаш ва парваришлаш жуда муҳим ҳисобланади\nКейинги йилларда Ўрмон фонди ерларининг тоғолди ва тоғли минтақаларида маданий писта плантасиялар барпо этишга катта эътибор берилмоқда. Боботоғ давлат ўрмон хўжалигида қарийиб 30 минг гектар майдондда табиий писта плантасиялари мавжуд. Бу ҳуддудда писта плантасияларини кенгайтириш бўйича тизимли ишлар олиб борилмоқда.\nЮқорида таъкидланганидек, табиий намгарчилик етарли бўлмаган шароитда ўрмонзорлар барпо этишда жуда кўплаб қийинчиликлар мавжуд. Лекин, Боботоғ давлат ўрмон хўжалигида нам ва сув тўплаш бўйича ўзига хос тажрибалар қўлланмоқда. Яъни ўрмончиларимиз сойларда сунъий сув ҳавзалари ташкил қилиб, ёш писта кўчатларини суғоришда ишлатмоқдалар. Ўрмон хўжалиги илмий тадқиқот институти директори А.Ҳамзаев мазкур ҳуддудда бўлиб, амалга оширилиши зарур бўлган тадбирлар ва агротехнологиялар бўйича ўз тавсияларини берди.\n← Барча етказиб берувчиларга эълон Оҳангарон давлат ўрмон хўжалигида "Коррупцияга қарши курашиш тўғрисида" раҳбар ҳамда ходимлар ўртасида йиғилиш бўлиб ўтди →


Тиббий кўрсатма асосида кўкрак сут бези тўқимаси олиб ташланиши бемор учун кучли психологик зарба бўлиши аниқ. Шу боис ҳам шифокорлар беморни амалиётга руҳан тайёрлаб, операция асоратларсиз ўтишига астойдил ҳаракат қилишади. Жарроҳлик амалиётидан сўнг беморга осойишта муҳит, хотиржамлик ва яқинларининг кўмаги зарур.\nМастэктомия - кўкрак сут безлари тўқимасининг оператив йўл билан қисман ёки тўлиқ олиб ташланишидир. У кўкрак сут бези саратонининг 2—4-босқичлари, ўтказиб юборилган мастопатия, кучли яллиғланиш таъсирида сут бези тўқимаси нобуд бўлиши ва кўкрак сут бези саратонига наслий мойиллик мавжуд бўлганида ўтказилади. Одатда, мастэктомия амалиёти фақат бир кўкракда қўлланади. Кам ҳолларда (хасталик иккинчи кўкрак тўқималарига етиб борган бўлса) иккала кўкрак олиб ташланиши мумкин.\nОперация бир неча шаклда ўтказилиши мумкин. Хусусан:\nКўкрак сут бези тўқимасининг қисман олиб ташланиши (лампэктомия). Бунда кўкрак сут безида ҳосил бўлган тугун, йиринг маҳсули ёки ўсма олиб ташланади.\nСут бези қўлтиқости лифма тугуни билан биргаликда олиб ташланади. Аммо бунда кўкрак мушакларига тегилмайди.\nКўкрак сут бези, қўлтиқости лифма тугуни ва кўкрак мушаклари билан бирга олиб ташланади.\nОперациядан сўнг кимё ва нур терапияси ўтказилади.\nОперациядан сўнг организмнинг тикланиши, чок ўрни битиши, қўл ва кўкрак атрофидаги шиш тарқаши учун вақт керак. Бу пайтда беморда руҳий ўзгаришлар\nБемор уйга қайтгач, унда вақтинчалик психологик мувозанат бузилиши рўй беради. У ўзини кундалик ишлардан узилиб қолгандек ҳис этиши мумкин. Шифокорлар бу ҳолатни «психологик коллапс», деб номлашади.\nАёл эндиги ҳолатига мослашиши учун унга яқинлари кўмаги зарур. Шу ўринда кўкрак бези саратонини келтириб чиқарган омилларни эсга олиш ва эндиликда уларнинг такрорланишига йўл қўймаслик ҳам муҳимдир.\nХаммаси яхши бўлади!\nОперациядан кейинги тикланиш даври енгил кечиши учун қуйидагилар тавсия этилади:\nкун тартибини ўзгартириш;\nтўғри овқатланиш (ўзимизда етиштирилган маҳсулотлар истеъмол қилингани маъқул);\nвазнни назорат қилиш (ҳаддан ташқари озиб кетиш ёки семиришга йўл кўймаслик керак);\nдаволаш гимнастикаси билан шуғулланиш; жисмоний ва руҳий зўриқишларни бартараф этиш;\nхудди аввалгидек ташқи кўринишга эътиборли бўлиш;\nсевимли машғулотлар билан шуғулланиш (реабилитация даври тугагач, ишга қайтиш мумкин);\nтоза ҳавода кўпроқ сайр қилиш;\nбелгиланган муддатда шифокор кўригидан ўтиб туриш керак.\n«Ҳомиладор бўла оламанми?»\nМастэктомиядан сўнг кўп йиллар бахтли ҳаёт кечирган, фарзандли бўлган аёллар кўп. Шуни ҳам алоҳида таъкидлаш керакки, операциядан сўнг жинсий ҳаёт аввалгидек давом эттирилаверади.\nБир кўкракнинг олиб ташланиши фарзанд кўришга монелик қилмайди. Фақат ҳомиладорлик шифокор назоратида олиб борилиб, туғруқдан\nсўнг гўдак сунъий сут билан овқатлантирилади.\nЖисмоний ва руҳий ҳолат яхшиланиши кўп жиҳатдан асаб тизимига боғлиқ. Англаганингиздек, энг биринчи шарт - асабийлашмаслик. Бунда беморга бир неча тавсиялар асқатиши мумкин:\n7-8 соатли уйқу. Ухлаганда дераза дарчаси очиб қўйилса, ҳаво айланиши яхшиланади.\nУйқуга ётишдан аввал илиқ душ қабул қилиш. Олиб ташланган кўкрак ўрнига душ жўмраги яқин келтирилса, психологик қўзғалишлар натижасида келиб чиққан оғриқ ҳисси йўқолади.\nУхлаётганда операция қилинган кўкракка яқин қўл ёстиқ устига қўйилиши мумкин. Қўл танадан хиёл баландда бўлса, қон айланиши яхшиланади.\nОғир юк (2-3 кг.) кўтармаслик керак. Сумка соғлом қўлда ушлангани маъқул.\nБир йилгача эгилиб, қўлни юқорига, ён тарафга чўзиб ишлашга тўғри келадиган меҳнат тури чекланади. Аммо қўл умуман ҳаракатсиз бўлиб қолиши ҳам мумкин эмас. Меъёрида енгил юмушлар билан шуғулланса бўлади.\nКундалик иш кунидан сўнг қўлларни оҳиста ҳаракатлантириб гимнастика қилиш, уқалаш усулларидан фойдаланиш мумкин.\nОлиб ташланган кўкракка яқин қўлда яллиғланиш, тери кесилиши, шилиниши, инфекцияли яралар, турли даражадаги жароҳатлар юз бермаслигига диққатли бўлиш лозим.\nКечга яқин сийнабандни ечиб қўйиш зарур.\nМастэктомиядан сўнг кўкрак шаклини ҳосил қилиш учун (имплант қўйилиши) пластик жарроҳлик амалиётига мурожаат қилиш мумкин. Бу танлов ҳар бир аёлнинг ўз ихтиёрида бўлиб, амалиёт) ўтказишда бир қатор талаблар бор. Хусусан, аёлнинг ёши, хасталик асорати бор-йўқлиги, безовталиклар, соғлом кўкрак ўлчами, юрак-қон томир, қон касалликлари - буларнинг барчаси тўлиқ ўрганилади.\nОлиб ташланган кўкрак ўрни махсус протезлар билан ҳам тўлдирилиши мумкин. Протез сийнабандга мослаб танланиб, у билан бирга тақилади.


ДИҚҚАТ! ЯНГИ ИШ ЎРИНЛАРИ\nДавлат активларини бошқариш агентлиги Давлат улуши мавжуд корхоналарнинг корпоратив кўрсаткичларини таҳлил қилиш департаменти бош (етакчи) мутахассиси лавозимлари учун вакансиялар эълон қилади!\nОлий молиявий/иқтисодий маълумот;\nДавлат тилини аъло даражада билиш; рус ва инглиз тилларини мукаммал билганлар олқишланади;\nиқтисодчи/ҳисобчи/молиячи лавозимларида камида 3 йил иш тажрибаси;\nбизнес-режа ва техник-иқтисодий асосларни ишлаб чиқиш ва тайёрлаш тажрибаси;\nйиғма иқтисодий ҳисобот ва тақдимот материалларини тайёрлаш кўникмаларига эга бўлиш;\nMS Office дастурлари (Excel, Outlook, Word) мукаммал билиш;\nCAP, CIPA сертификатларига эга номзодлар олқишланади.\nҳисобот, консолидациялашган таҳлилий материалларни (шу жумладан, ҳудудлар ва тармоқлар кесимида) тайёрлаш;\nдавлат иштирокидаги корхоналарнинг молиявий-хўжалик аҳволи ва бизнес-режа параметрларининг бажарилишини таҳлил қилиш;\nпаст рентабелли ва зарар билан фаолият кўрсатиб келаётган давлат иштирокидаги корхоналарни молия-хўжалик аҳволини яхшилаш бўйича таклифлар ишлаб чиқиш;\nлавозим йўриқномасида кўзда тутилган бошқа функцияларни бажаришга масъулият билан ёндашиш.\nҳалоллик, ташаббускорлик,масъулият, пухталик, стрессларга бардошлилик, тез ўрганувчанлик.\nиш ҳақи миқдори индивидуал равишда белгиланган ҳолда, топшириқларни ўрнатилган муддатларда сифатли бажарганлик учун қўшимча устама, компенсация ва бонуслардан иборат бўлиши мумкин;\nИжтимоий пакет, имтиёзли тиббий хизмат, Агентлик тизимида мартаба бўйича кўтарилиш ва бошқа давлат органларига ишга ўтиш имконияти.\nҲужжатларни тақдим қилиш:


Соғлиқни сақлаш вазирининг янги ўринбосари тайинланди\n13:44 / 10.02.2017\n2013 йилдан бери Қимматли қоғозлар бозорини мувофиқлаштириш ва ривожлантириш маркази бош директори лавозимида ишлаб келган Баҳодир Отахонов соғлиқни сақлаш вазири ўринбосари этиб тайинланди. Бу ҳақда Ўзбекистон Республикаси бош вазири ўринбосари, Соғлиқни сақлаш вазири Адҳам Икромов 8 февраль куни ташкил этилган “Пресс-клуб” давомида маълум қилиб ўтди.\nУ вазирнинг хўжалик ишлари бўйича ўринбосари вазифасини бажаради.\nБаҳодир Отахонов Тошкент давлат иқтисодиёт университетини битирган бўлиб, Қимматли қоғозлар бозорини мувофиқлаштириш ва ривожлантириш маркази бош директори этиб тайинлангунга қадар Давлат мулкини бошқариш қўмитасида бўлим бошлиғи сифатида ишлаган. У\nЭслатиб ўтамиз, ўтган йилнинг 12 декабрь куни бош вазир ўринбосари Боситхонова Элмира Эркиновна Соғлиқни сақлаш вазири ўринбосари лавозимига ўтказилганди.\nБоситхонова вазирнинг оналик ва болалик масалалари бўйича ўринбосари ҳисобланади.\nБундан аввалроқ Баҳром Шокиров Давлат рақобат қўмитаси қошидаги Қимматли қоғозлар бозорини мувофиқлаштириш ва ривожлантириш маркази бош директори этиб тайинлангани ҳақида хабар берилганди.


Инжилда Барнабо ҳамда Павлус исмли Худонинг хизматчилари тез-тез тилга олинган. Бу кишилар кўчма нозирлар сифатида илк жамоатларга ташриф буюришарди. Нима учун? Чунки улар имондошларининг фаровонлиги ҳақида қайғуришарди. Павлуснинг ўзи: «Биродарларни йўқлаб, улардан ҳол-аҳвол сўрайлик»,— деб айтган. Ҳа, у имондошларини қўллаб-қувватлаш учун юзлаб километр йўл юришга тайёр бўлган (Ҳаворийлар 15:36). Бугунги кўчма нозирларда ҳам бундай истак бўлиши шубҳасиздир.\nУлар бизга далда бериш учун келишади. Ҳар бир туман нозири 20 ёки ундан зиёд жамоатларга ташриф буюради. У ҳар бирига йилда икки марта бир ҳафтадан вақт ажратади. Биз бундай биродарларнинг ва агар улар уйланган бўлишса, рафиқаларининг тажрибасидан катта фойда оламиз. Улар ёшу қари имондошларимиз билан танишиб чиқишга ҳаракат қилишади. Бундан ташқари, улар биз билан ваъзгўйлик хизматида ёки Муқаддас Китоб тадқиқида бажонидил ҳамкорлик қилишади. Бундай биродарлар оқсоқоллар билан далдали ташрифларга бориб, бизни маънан мустаҳкамлаш учун йиғилиш ва анжуманларда руҳимизни кўтарадиган нутқлар билан чиқишади (Ҳаворийлар 15:35).\nУлар ҳар биримизга эътибор беришади. Туман нозирларини жамоатларнинг маънавий аҳволи жуда қизиқтиради. Улар оқсоқоллару жамоат хизматкорлари билан учрашиб, қандай натижаларга эришилганини кўриб чиқишади. Кейин ҳар бирига ўз вазифасини яхшироқ бажара олиши учун амалий маслаҳатлар беришади. Шунингдек улар кашшофларга ҳам хизматларида муваффақиятли бўлиши учун амалий маслаҳатлар бериб, жамоатга янги қўшилганлар билан танишишдан ва маънан ўсаётганлари ҳақида эшитишдан хурсанд бўлишади. Бу биродарларнинг ҳаммаси манфаатимиз учун хизмат қилишга ўзини жон деб бағишлайдиган ҳамкорларимиздир (2 Коринфликларга 8:23). Биз уларнинг имони ва художўйлигига эргашсак арзийди (Ибронийларга 13:7).\nҚайси мақсадда туман нозирлари жамоатларга ташриф буюришади?\nУларнинг ташрифидан сиз қандай фойда олишингиз мумкин?\nТуман нозирининг жамоатингизга келаси ташрифини календарингизга белгилаб қўйинг. Унинг Йиғилиш Залида айтадиган нутқларини ўтказиб юборманг. Агар сиз у ёки унинг хотини билан танишмоқчи бўлсангиз, сиз билан Муқаддас Китоб тадқиқини олиб бораётган кишидан уни таклиф этишини илтимос қилинг.


“Толибон” жангарилари гаровдаги кореяликларни ўлдириш билан яна бир бор таҳдид қилди.\n22 апрел 2021, Тошкент вақти: 15:55\nШунингдек, “Толибон” матбуот котиби жангарилар ва Сеул расмийлари ўтказадиган музокаралардан сўнг гаровдагилар тақдири ҳал этилиши тўғрисидаги хабарни кескин рад этди.\nУнинг айтишича, “Толибон”нинг ҳукуматга ультиматуми муддати аллақачон тугаб бўлган ва гаровдагилар ҳар сонияда қатл этилиши мумкин.\nХабарларга кўра, жангарилар ва Сеул расмийлари музокаралар тўғрисида келишиб олган, бироқ жой масаласи музокаралар кечиктирилишига сабаб бўлмоқда.\nЖанубий Кореянинг 23 фуқароси 19 июль куни ўғирлаб кетилган эди. Шу пайтгача кореяликлардан икки нафари жангарилар томонидан қатл қилинди.


Кўкнорига кўнгли кетган милиционер « Ўзбекистон Халқ Ҳаракати\nКўкнорига кўнгли кетган милиционер\nAнчадан бери МХХ биз каби зулмга қарши курашаётганларни безовта қилаётгани йўқ.\n22 March 2012 - 9:11\nAнчадан бери МХХ ходимлари биз каби зулмга қарши имкон қадар курашаётганларни безовта қилаётганлари йўқ. Аввалига ўйладим-ки, ҳар лаҳзада кузатувга тушиб қоладиган биз каби тўғрилик изловчилар ўта эхтиёткорлик билан ишлаётгандирмиз-ки, улар назаридан ўзимизни четда олиб қолaоляпмиз.\nАнчагина вақт ўтди. Золимга қарши хиёл қалтисроқ ҳаракатлар қилишга тўғри келди. Очиғи буни улар сезмай қолиш эхтимоли кам эди. Бироз чўчиб “совчилар”ни анчагача кутдим. Улардан дарак бўлмади. Нега бундай бўлаётганидан яна хайрон бўлдим. Яна ўйладим-ки биз шохида юрсак МХХ ходимлари баргида юради,улар арқонни бу сафар анча узоқ ташлаб қўйишган деб.\nВақт ўтди яна тинчман. Ростдан тинч эканимни билиш учун,турли махаллий минбарлардан эксперимент тариқасида илгариларига нисбатан юртдаги ноҳақликлар ҳақида очиқроқ ва кескинроқ сўзладим. “Афсус”… Яна тинчман…\nЗерикканимдан сиқилиб кетдим. Нега-ки аваллари анча илимилиқ гапни суваб андавалаб сўзлаган нутқларим учун дарров қуда тарафдан ё ташриф бўларди,ё фарзандларим орқали “маданиятли” қилиб нозик таъсир сездиришлар билдириларди. Ва албатта шундан кейин анчагача “қадамимни ўйлаб босардим”.\nБошқа мухолиф фикрли кишиларимиз ҳам негадур анчадан бери тинч эканликларини айтиб қолишди. Бу ахволотлар мени хайрон қолдирди. Нахот-ки МХХ ходимларининг кўзи очилган бўлса. Наҳот-ки ҳақ ноҳақ қаерда эканини ажратиб олган бўлсалар. Агар шу ўйлаганларим рост бўлиб чиқса,демак улар мухолифатни йўқ қилиб,тўғри сўз кишиларни таъқиб қилиб,қувғинга солиб,қамаб,ўлдириб оқибат нимага эришганликларини англаб қолган бўладилар-ку. Демак шулар рост бўлса улар нафақат миллат балки ўз келажаклари зурриётларининг ўқ илдизига болта уриб бўлганларини энди билиб қолган бўладилар-ку. Диёнат томизғиси қолган бўлади-ю. Илохим бўларни кўзи очилгани рост бўлсин.\nШулар ҳақида ўйларканман Совет давридаги бир воқеа ёдимга тушди.\nДадамиз (ўз дадамни назарда тутяпман. Чунки дада деганда ҳозир аксарият миллатимиз оналарини умуман кўрмаган танимаган ИАКни назарда тутишади) туркона хонаки дори сифатида уйда озгина ерга шудгор қилиб кўкнори экиб ўстирар эдилар. Кунларнинг бирида кўчадан ўтиб кетаётган участка инспектори капитан очиқ турган дарвозадан ховлимизда чамандек очилиб гуллаб турган кўкнориларга кўзи тушади. Ва албатта дадамга ховлимизда ўсиб очилиб турганган ўсимлик наркотик модда эканини,уни атайлаб ўстириб парваришлаган шахсга нисбатан жиноий жавобгарлик қўлланилишини тушунтириб,кўкнориларни юлиб ташлашларини талаб қилади. Ўша даврларда фронт ветеранлари ва республика миқёсидаги зиёлилар “аллада азиз,тўрвада майиз”дек эъзозланарди. Жaзога тортиш у ёқда турсин мана ман деган валломатлар ҳам дадам каби одамларнинг юзига тик қарай олишмасди.\nДадам капитанни бу гапига пинак қоқмай,кўкнорини шифобахш ҳусусиятлари ҳақида сўзлайдилар. Капитан ўйланиб қолиб сўнгра,кўкнорини алохида шудгор қилиб экмай,уни камайтириб ховлининг у ер бу ерларига унча-мунча маданий кўчатлар экилган ерларни ораларига кўринмайдиган қилиб экиб,биров сўраса ўзи униб чиққан деб айтишларини ўргатди. Дадам капитан яхши тушунмади деб кукнорини ўта фойдалилигини роса тушунтирадилар. Хусусан ичбуруғи, уйқусизлик. Эмизикли аёлларни кўкрагига сут келмаслиги, мастит ва турли шамоллаш хасталикларига кўкноридан ўтадиган шифобахш дори йўқ эканини тушунтириб, махалламиздагилар, қориндош уруғлар тарафидан бу дорига талаб катта эканини айтиб, махсулотни қисқартира олмасликларини айтадилар. Ана шунда капитан кайсидир қориндошини қаеридир ери оғришини айтиб дадамдан кўкнорини фойдаси борми йўқлигини сўрайди. Дадам индамай кўкноридан қилинган дорини олиб чиқиб қандай ичилишини ўргатадилар. Ўшандан бошлаб капитаннинг оиласидами яқинлариданми бирор киши хасталикдан шифо топмаётган бўлишса,у дархол бизникига зинғиллаб келадиган бўб қолганди. Баъзида кўкнори озроқ қолиб уруғликка асраб қўйганлари учун капитанга кўкнори бермасалар у аразлаб “шуни қўпроқ эксангиз бўлмасмиди домла. Энди бошлиғимни ичбуруғини қандай тўхтатамиз” деб нолиб қўярди.\nЎйлайманки МХХ ходимлари бу воқеи қиссадан хисса чиқариб оларлар.\nОддий ҳаёт қонуни бор. Агар-ки мухолифат юртдаги иллатлар нуқсонлар ҳақида сўзлар экан бу кони фойда. Тундрада бўрилар буғи подасини қувиб қочолмай касалмандларини тутиб еб, профилактика вазифасини ўташади. Агар-ки бўриларни отиб қуритсалар, касаллик бутун тўдага юқиб пода қирилиб кетиши ҳеч гапмас. Яхшими-ёмонми ҳар бир мамлакатни ўз турмуш тарзи бор. Шу боис инсониятдан ёмон томонларини яшириб,фақат яхши томонларини кўз-кўзлаб ўз ҳаётимизни ҳар-хил безак бўёқлар билан жимжимадор қилиб уни бир-бирига мос келмайдиган матохлар билан ямаб-ясқаб ўтириш кечириб бўлмайдиган холдир. Ахир ҳар бир ҳалқ ўз ҳаётини бошқа мамлакатларда рўй берган кўтарилиш,тараққиёт билан таққослаб кўради ва таназзул сабабларини қидиради. Агар таназзул сабабларини тўғри топса,энди ўша хатоларни такрорламасликка интилади,тўғри йўлга тушишга ҳаракат қилади. Давлат рахбарининг хаддан ташқари шафқатсизлиги, берахм адолатсизлигидан жафо кўрган халқнинг аксарияти уни қарғаб-қарғаб йиғлайди. Бу қарғишлар охир-оқибат унинг учун ҳозирги ҳосиятсиз баландликдан ажал комига учиб кетишини,унинг аянчли чинқириғини эшитган инсон ҳам,йиртқич ҳайвон ҳам қўрқувдан даҳшатга тушини кўз олдларига келтирсинлар. Афсуски,ниҳоятда кечикиб айтиладиган истиғфордан,аччиқ товба тазаррудан ҳеч қандай фойда бўлмаслигини МХХ ходимлари ҳам яна бир карра билиб ўйлаб қўришсин.


2020 йил охирига келиб Ўзбекистоннинг «Orient Group» компанияси 700 миллион АҚШ долларидан ортиқ инвестиция йиғиб, мамлакатдаги энг бадавлат конгломератлардан бирига айланди.\nШотландиянинг саккизта номаълум масъулияти чекланган шериклиги бу катта пул йиғимига 128 миллион АҚШ доллари миқдорида сармоя киритди. Яна 161 миллион АҚШ долларлик сармоя “Orient Group” компанияси лойиҳаларига фақат Ўзбекистон ҳукумати ва Уммон Султонлиги томонидан берилган капиталдан фойдаланадиган инвестиция фонди бошқарувчиси томонидан киритилган.\nУшбу пулдорлар гуруҳи Ўзбекистонда банк, мулкни ривожлантириш, оғир саноат, ишлаб чиқариш, қишлоқ хўжалиги, логистика, юк ташиш ва чакана савдо соҳаларида бошқарув лавозимларини эгаллаб олган. Унинг брендлари орасида, хусусан, “Golden House” қурилиш ташкилоти, “Макро” супермаркетлар тармоғи ва “Оrient Finans” тижорат банки бор.\nПрезидент Каримовнинг репрессив давридан кейин илиган мамлакат учун “Orient Group” Каримовнинг вориси Шавкат Мирзиёев бошчилигидаги гўёки адолатли ва очиқ ўйин майдонидан фойда кўраётган янги тўлқин фирмаларидан бири ҳисобланади.\nАммо “Orient Group”нинг жамоатчилик обрўси остига бозор ва ҳукумат порталларида тарқалган маълумот парчалари кўмиб қўйилган. Ушбу парчалар бирлаштирилса, президент Мирзиёевнинг оиласига келиб тақаладиган, сиёсий жиҳатдан очиқ мулкчилик тузилмаси ҳамда улкан давлат сармояси ва божхона имтиёзлари билан таъминланган корпоратив даромад фош бўлади.\nГарчанд ноқонуний фаолият ҳақида ҳеч қандай даъво қилинмаётган бўлса-да, мазкур текширув ҳукумат сиёсий ҳомийликдан холи бўлган ишбилармонлик муҳитини баланд овоз билан эълон қилаётган бир пайтда Ўзбекистонда сиёсий фаворитизм ҳақида жиддий саволларни ўртага чиқаради.\nКорпоратив ҳужжатлар ва молиявий маълумотларни текшириш натижасида “Orient Group” билан алоқадор камида 58 та компаниянинг ўзаро боғлиқ тармоғи аниқланди. 728 миллион АҚШ доллари миқдоридаги капиталли конгломератнинг умумий активлари миллиардлаб эканини тахмин қилиш мумкин.\n“Orient Group”нинг ҳозир офлайн веб сайтида учта таъсисчи рўйхати келтирилган – Пайзуллажон Мирзаев, Дилмурод Пўлатов ва Сакен Пўлатов. Бошидаги икки шахс нисбатан номаълум, учинчиси катта бокс ва Миллий Олимпия қўмитасининг юқори мартабали амалдори.\n“Orient Group”нинг энг йирик акциядорларидан бири Ойбек Умаровнинг рўйхатда йўқлиги эътиборга молик. Умаров – Президент хавфсизлик хизмати раҳбарининг ўринбосари ва Ўзбекистон президенти Шавкат Мирзиёевнинг куёви бўлган Отабек Умаровнинг укаси.\nШунингдек, “Orient Group” веб сайтида Эдинбургдан Цюрихгача чўзилган махфийлик пардасида “Orient Group” мулкчилик тузилмасини кўздан нари қилишга ёрдам бериб келаётган, Шотландияда ташкил этилган саккизта масъулияти чекланган шериклик ҳақида ҳам маълумот мавжуд эмас.\n“Orient Group”ни диққат марказида қолдираётган молиявий майдонлардан унинг инвестициялари манбаи ҳисобланади.\nКапитал ҳиссалари, бошқача айтганда, устав капитали – бу унинг иштирокчилари томонидан компанияга инвестиция қилинган маблағлар миқдори бўлиб, бунинг учун улар акцияларга ёки улушларга эгалик қилишнинг пропорционал фоизини олади.\n“Orient Group” компанияларига тегишли устав капиталининг таҳлили шуни кўрсатадики, Мирзиёев ҳуқумати даврида компаниянинг устав капитали деярли уч баробар кўпайиб, сармояларнинг аксарияти 2016 йилнинг 14 ноябридан 2018 йилнинг 12 декабригача ташкил этилган компанияларга инвестиция қилинган.\n“Orient Group” компаниясининг устав капитали қарийб 1 миллиард АҚШ долларигача тез ўсишини таъминловчи омиллардан бири унчалик таниқли бўлмаган инвестиция жамғармаси – Ўзбекистон-Уммон инвестиция компанияси билан яқин алоқадир.\nЎзбекистон ҳукумати ва Уммон Султонлиги киритган пулдан 25/75 фоиз асосида фойдаланилиб, молиявий кузатув техникаси ёрдамида 187 миллион АҚШ доллари миқдоридаги Ўзбекистон-Уммон инвестиция компанияси сармоялари ҳужжатлаштирилган. Маълумотлар шуни кўрсатадики, кузатилган маблағларнинг 85% дан ортиғи “Orient Group” лойиҳаларига йўналтирилган.\nШунга қарамай, Ўзбекистон-Уммон инвестиция компанияси ўзини бутун Ўзбекистон бўйлаб бизнеснинг кенг кўламли ривожланишини рағбатлантириш учун тузилган кўп тармоқли жамғарма сифатида намоён қилади.\nОдатда инвестицияларни тақсимлаш орқали хавфни камайтириш ўз маблағларига юкланади. Бу шуни англатадики, агар битта пул тикиш муваффақиятсиз бўлса, жамғарманинг умумий молиявий аҳволи хавф остида қолмайди. Ўзбекистон-Уммон сармоявий компаниясининг асосий сармоясини юқори даражадаги сиёсий таъсирга эга бўлган «Orient Group» конгломерати лойиҳаларига қаратиш кўп жиҳатдан хавфли стратегия каби кўриниши мумкин.\n“Orient Group” компаниясининг яна бир муҳим алоқаси давлатга қарашли “Ўзбекистон темир йўллари” компаниясидир. У Ўзбекистонда монопол мавқега эга. “Ўзбекистон темир йўллари” компанияси “Orient Group”га 29 миллион АҚШ доллари миқдорида сармояни киритиш билан бир қаторда ўз божхонаси орқали “Orient Group”нинг оғир саноат, юк ташиш ва логистика соҳасидаги энг муваффақиятли корхоналарини ривожлантиришга туртки берди.\nБунга мисоллардан бири “Metal Invent” бўлиб, унинг раҳбари Зафар Мўминов “Orient Group”нинг “The Mag” номли бизнес журналига берган интервьюсида айтишича, “компания 2015 йилда ташкил этилган ва “Ўзбекистон темир йўллари” буюртмаларини бажариш билан шуғулланган”. Мўминов давом этади: “Ўша пайтдаги асосий йўналишлар темир йўлни электрлаштириш учун компонентлар ишлаб чиқариш ва юк вагонларининг эҳтиёт қисмларини таъмирлаш эди”.\n“Orient Group”нинг яна бир компанияси бўлган “Меtal-Polymer Technologies” директори “Тhe Mag” нашрига берган интервьюсида таъкидлашича, компания 2015 йилда ўз эътиборини юқори вольтли полимер изоляторларга қаратган. “Асосий харидорлар, – дея тасдиқлайди Бардош, – «Ўзбекистон темир йўллари» АЖ ва «Ўзбекэнерго» АЖ ҳисобланади».\n“Orient Group” ва “Ўзбекистон темир йўллари” компанияси “UzInvestigations” томонидан йўлланган саволларга жавоб бермади.\nЎзбекистон-Уммон инвестиция жамғармаси томонидан эса қисқа жавоб берилган. Жамғарманинг инвестиция бўйича директори бундай дейди: “Ўзбекистон-Уммон инвестиция жамғармаси Ўзбекистонда узоқ муддатли инвестор ҳисобланади ва ўз инвестицияларини тижорат асосида, ички инвестиция сиёсати ва акциядорлар билан келишилган жараёнлар асосида амалга оширади”.\nБу текширув туркумида мисли кўрилмаган ёруғлик Ўзбекистоннинг энг йирик конгломератларидан бирига ёғилиб, ўзининг сиёсий таъсири ва “Orient Group”ни турли соҳаларда етакчи мавқега эга бўлишига ёрдам берган бир қатор ҳукумат даъвогарлари ҳақида батафсил маълумот беради.\nМазкур туркум “Тhe Economist” журнали томонидан 2019 йилда “Йил мамлакати” дея эътироф этилган Ўзбекистонда Мирзиёев ҳукуматининг ислоҳотлари ортида турган шаффоф бўлмаган сармоя оламига яққол кўзгу тутади.\ndata-title="I қисм – Мирзиёевлар оиласига алоқадор корпоратив гуруҳ давлатдан катта миқдорда сармоя олган" data-description="
2020 йил охирига келиб Ўзбекистоннинг «Orient Group» компанияси 700 миллион АҚШ долларидан ортиқ инвестиция йиғиб, мамлакатдаги энг бадавлат конгломератлардан бирига айланди.

Шотландиянинг саккизта ..." data-image="https://eltuz.com/wp-content/uploads/2021/09/orient-photo.jpg" data-url="https://eltuz.com/asosiy-mavzular/218584/" data-services="facebook,odnoklassniki,twitter,telegram" data-counter="ig">\nОтабек блогер суперменми?\nМузработ туманидаги судда аëн бўлишича, термизлик 41 ёшли блогер Сатторий йиллар давомида барча мулозимларга даҳшат солиб келган. «Элтуз» рассоми ...\nЮртбошиликка тайёрланаётган «елкадош»\n«XXI аср» газетаси (17.09.2016) Тадбиркорлар ва ишбилармонлар ҳаракати – Ўзбекистон либерал демократик партиясидан бўлажак давлат раҳбари сайловига вақтинчалик президент ...\nАбдусалом Эргашев: ДХХ мени секс видеоси билан шантаж қилди\nЎзбекистонлик фаол, 72 ёшли Абдусалом Эргашев ижтимоий тармоқларда, телеграм ва мессенжер орқали тарқалган, гўёки унинг аллақайси аёллар билан ахлоқсиз ...\n«Мардикорлар профсоюзи» фаолининг қамоқда ўлгани ярим йил ўтиб маълум бўлди\nМардикорлар касаба уюшмасини ташкил қилишга уринган фаол Нураддин Жуманиёзовнинг 2016 йилнинг 31 декабр куни 68 ёшида қамоқхонада вафот қилгани ...


Ўлмас Умарбеков. Қайтар дунё (ҳикоя) | www.ziyouz.uz\nБош саҳифа Ўзбек насри онлайн антологиясиЎлмас Умарбеков (1934-1994)Ўлмас Умарбеков. Қайтар дунё (ҳикоя)\nЎлмас Умарбеков. Қайтар дунё (ҳикоя)\nЯқинда юз берган бир воқеа сабаб бўлиб, отамни эслаб кетдим, уни бевақт ўлимга олиб келган кулфат, касалманд онам бошлиқ оиламиз чекига тушган оғир кунлар тўғрисида ўйлаб, юрагимдаги жароҳат янгиланди.\nОтам асли паркентлик, уч ака-уканинг кенжаси эди. Кенжалиги туфайли отасидан, яъни бобом Дўсимбек полвондан қолган уйда турар, амакиларим эса шу уйнинг икки қанотидан ўзларига ҳовли-жой қилиб олишган эди. Қариндош-уруғларнинг айтишларича, отам ҳам, амакиларим ҳам инқилобдан олдин, ўша давр шароитига чақиб айтганда, ўзларига тўқ яшаган эканлар, ҳар бирининг битта-иккитадан сигири, беш-ўнтадан қўйи бўлган экан, ота касблари деҳқончиликда эса бутун қишлоқнинг уларга ҳаваси келар экан. Ҳар йили ширинлигидан тилни ёрадиган бозорнинг олд қовун-тарвузи уларники бўларкан. Қурбилари етганиданми, ё тасодиф ёрдам бердими, икки амаким уйларининг томини оқ, ялтироқ тунука билан ёптириб олишган экан. Уста ўзбек бўлмаса керак, баланд томдан йўлкаларгача тушган оппоқ тарновларнинг тепасига биттадан тунука хўроз қоқиб қўйибди. Бундай хўрозли тарнов Паркентда бошқа йўқ экан.\nАмакиларимни мен кўрмаганман. Отамдан, ҳали айтганимдек, қариндошларимиз ҳикояларидан биламан. Ҳамма уларни ҳурмат билан полвон, дер экан. Шу жумладан, отамни ҳам. Билишимча, гап фақат ҳурматда эмас эди. Отамни кўрган одам уни чиндан ҳам полвон дерди. Бўйи баланд, кўкрак, елкалари кенг, қадам босганида, ер гурсилларди. Бир тўйда қоп-қоп унни устма-уст гарданига қўйиб, болахонага олиб чиққанини ўзим кўрганман. Амакиларим отамдан ҳам тикроқ, йўғонроқ экан. Уларни «полвон» дейишларига яна бир сабаб бор эди. Муҳтожлик сезганда, Тошкентга бориб, жанггоҳда кураш тушиб келишар экан, шу билан, кам-кўстларини бутлаб олишар экан. Қанчалик рост, билмайман, лекин айтишларича, амакиларимнинг кураш тушиб елкалари ерга тегмаган. Фақат бир марта, катта амаким машҳур Саксовул полвонга ўзи йиқилиб берган экан. Ўшанда Паркентда оқ тунука Саксовул полвондан йиқилгани эвазига, деган гап тарқалган экан. Бу, албатта, шунчаки миш-мишлардан. Лекин катта амакимнинг Саксовул полвондан йиқилгани рост. Шундан гап очилганда, отам тутақиб кетардилар: «Тунукани Саксовул полвон олиб келиб берган бўлса бергандир. Билмайман. Аммо-лекин акам шу тунукани деб йиқилмаганлар. Ердан даст кўтариб Саксовулга қарасалар, кўзлари ёшмиш. Раҳмлари келиб, шундоқ устиларига ташлабдилар-қўйибдилар!»\nЛекин офтобда кўзни қамаштириб, олис-олисдан ялтираб кўринадиган шу оқ тунука томли, синч девор уйларда узоқ яшаш амакиларимга насиб қилмади. Тўнтариш шамоли Паркентни ҳам алғов-далғов килиб юборди. Халқ иккига ажраб кетди. Ўз қўли, меҳнатига ишонган амакиларимга ошиқча мол-мулк керак эмас эди, ярим оч яшашни ҳам исташмасди. Шунинг учун у томонга ҳам, бу томонга ҳам ўтмай, ўз ишлари билан юраверишди. Аммо бу кўпга чўзилмади. Йигирма учинчи йили кечаси дон-дун қидириб тоғдан тушган қўрбошининг йигитлари билан олишувда катта амаким, Тўлаганбек полвон ҳалок бўлди. Йигирма тўққизинчи йилда Қоплонбек амакимнинг ҳам бошига ташвиш тушди. Ўз ерида қовун узиб турган пайтида қишлоқ активи ва милиция келиб, уни қамоққа олди. Отам ўшанда оёғига эски маҳси тортиб, оғилхона томига қамиш босаётган эканлар. Эшитибдилар-да, маҳсида милиция идорасига югурибдилар. Аммо у пайтда ким кимга қулоқ осарди? Ҳамма ўзича ҳақ эди. Бунинг устига камдан-кам одамда иккита сигир, ўнта қўй бор эди. Мардикор ишлатмай, ўз хўжалигини ўзи тебратиб келган амаким колхозга кирмагани, шунча қорамоли бўлгани учун қулоқ қилиниб, мол-мулки, уй-жойи колхозга ўтиб кетди. Ўзи, хотини, иккита боласи билан Украинадаги Николаев деган шаҳарга сургун қилинди. Ўша томонда амаким картошка, ерёнғоқ экишни ўрганади. Дарёнинг қирғоғида шоликорлик қилади. Унча-мунча пахта ҳам экиб туради. Уч-тўрт йил деганда янги шароитга кўникиб, турмушини тузатиб олади, таниш-билиш орттиради. Меҳнаткашлиги, миришкор деҳқонлиги маҳаллий халққа ёқиб, анча обрў-эътибор қозонади. Отамга унинг охирги хати урушнинг иккинчи йили келиб теккан. Партизан отрядидан ёзган экан. Урушдан кейин отам уни кўп қидирдилар. Ҳатто Николаевга бориб ҳам келдилар. Аммо на ўзидан, на оиласидан дарак топилди. Ҳатто уйидан ҳам нишон қолмаган эди. Қариндош-уруғ, таниш-билишлар жаноза очишни бир неча бор маслаҳат беришди. Отам кўнмадилар. Биронтасининг дараги чиқиб қолса, ё ўзи кириб келиб қолса, кўзига қандай қарайман, деб туриб олдилар. Орадан, мана, шунча йил ўтиб кетди, аммо ҳеч қандай дарак чиқмади. Баъзиларнинг тахмини бўйича, Николаевда қолган барча болаларни Германияга ҳайдаб кетишган, аёлларни хуторларнинг ўзида отиб ташлашган. Баъзилар эса бомбардимон пайти ҳаммалари ҳалок бўлишган, бўлмаса уйлар битта қолмай вайрон бўлмасди, дейишади. Амаким ҳақида яна бир тахмин юради. Гўё, немислар келиши билан уларга қўшилган эмиш. Улар билан бирга кейин Германияга ўтиб кетган эмиш. Сайёҳ бўлиб борганлар уни кўрганмиш. Лекин ҳеч ким отамнинг олдида, бизнинг олдимизда бундай деган эмас. Амакимнинг бирон жангда ҳалок бўлгани ҳақиқатга яқин эди. Лекин қайси жангда, қаерда, қачон? — ҳеч ким билмайди.\nОтам амакимни оиласи, рухсат берилган икки бўғча юки билан темир йўлга кузатиб келган кунлариёқ, ярим кечада арава қўшадилар, ойимни, етти яшар опамни ўтқазиб, Тошкентга йўл оладилар. Уйдаги бирон нарсага тегмайдилар, оғилхонада сигир-бузоқ, қирда қўйлар қолганича қолади. Нега ҳеч нарса олмадилар, қанча сўрамайлик, ҳеч қачон отам аниқ бир жавоб берган эмаслар. Назаримда, у кишининг бу ишида тобуткаш, бир лагандан ош еб келган ҳамқишлоқларига зардаси, бегуноҳ, қишлоқнинг бирон маъракасидан қолмайдиган, оч-яланғочга доим ёрдам қўлини чўзиб келган акасига ачиниш бор эди. Балки хато қилаётгандирман? Балки янги ҳокимиятдан норози бўлганларидан шундай иш тутгандирлар? Лекин отамни яхши билганимдан бунга қўшилишим қийин. Ўлимларигача бошларига не-не\nкунлар тушмасин, отам ҳукуматга норизолик билдирганлари йўқ.\nХуллас, қуп-қуруқ аравада уч киши тонгги ғира-ширада бобомнинг синглиси, аммамизникига кириб келишади.\nАммам Тошкентнинг Миробод маҳалласига, зиёлилар хонадонига келин бўлиб тушган, эри, қайнотаси ёнида ўқитувчилик қиларди. Қайнотаси ўша даврдаги илғор фикрли зиёлилардан бўлиб, асрнинг бошида ота-бобосидан мерос қолган ичкари-ташқарилик катта ҳовлининг ярмини ажратиб, янги усулда мактаб очган эди. Мактабда фақат ўғил болалар эмас, қиз болалар ҳам бепул ўқитиларди. Аммам шу қизларга раҳбарлик қилар, бундан ташқари ҳамма синфларда ўзбек тилидан дарс ўтарди. Учинчи синфни битиргунимча, мен ҳам унинг қўлида ўқиганман. Аммамнинг оламдан ўтганига ярим аср бўлганига қарамай, мен ҳамон уни яхши эслайман. У ҳам отамга ўхшаб новча, бурни катта, аммо ўзига ярашган эди, йирик кўзлари доим кулиб турарди. Бўйи, жуссасига яраша, овози ҳам бардам эди, шошмасдан, сўзларни дона-дона қилиб гапирарди уни эшитганимда, кўз олдимда ғалати бир манзара жонланарди: кенг, бепоён чўл. Бўйниларига кўнғироқ осилган қатор туялар карвони битта-битта босиб келаяпти… Бу манзарани эслатадиган, у ўргатган бир шеър ҳалигача эсимда:\nБу на кун бўлдиким, қулоқ кар, тилим лол,\nРус лисонин билмайин кўзимиз мўлтир-мўлтир.\nМиллат бари арбокашдир, ё ҳаммол,\nАфти-ангори қаро, кийгани жулдир-жулдир…\nАммам, унинг қариндошлари қочоқларни яхши кутиб олишди. Дарров битта хона ажратиб беришди. Қудабобонинг таклифи билан отам ўз от-араваси билан мактабнинг хўжалик ишларини қиладиган бўлди. Кейин у шу мактабда қолиб кетди. Умрининг охиригача хўжалик ишлари мудири бўлиб юрди.\nОрадан кўп вақт ўтмай отам шу маҳалланинг этагида бўш ётган ерни сотиб олди. Отасидан қолган беш ғиштлик машҳур полвон қолипда ўзи ғишт қуйиб, иморат солди. Ҳавас қилиб қўйганиданми, ё ўртанча амакимни қулоқ қилганларга ўчакишганданми, ўртасига катта айвон тушган икки хонали уйнинг томини — қаердан топди, билмайман — оқ, ялтироқ тунука билан ёптирди. Айвоннинг чеккаларидан тушган иккита тарновнинг тепасига иккита тунука хўроз ҳам қоқтириб қўйди.\nМен шу уйда туғилганман. Унинг ҳар бир ғишти, ҳар бир ёғочи менга азиз ва қадрдон эди. Нонқути, идиш-товоқлар териб қўйилган кенг ва баланд токчалар, иккала хонанинг тўридаги гулли дорпечлар билан тўсилган тахмонларни ҳозир ҳам кўриб тургандекман. Ҳар куни эрталаб ўринларни йиғиштириб шу тахмонларга тахлаш опамнинг бўйнида эди. Кўрпаларни кўтарса ҳам, бечора, тўшакларга кучи етмасди. Мени чақирарди. Иккаламиз инқиллаб-кучайиб йиғиштирардик. Мен уялардим, хотинларнинг иши, деб. Қочардим. Опам ҳовлини бошига кўтариб, орқамдан қувларди. Тутолмаса, айвоннинг остонасига ўтириб олиб, кап-катта, бўйи етган қиз йиғларди. Ориқ, касалманд ойим аралашганларидан кейингина қарашардим. Ойимнинг шу уйдалик пайтлари хотирамда қолган. Қишда айвоннинг ўртасига қуриладиган танча ёнида ўтирувдилар, ёзда остонага яқин жойда. Олдиларида доим сариқ самовар шақиллаб қайнаб турарди.\nУруш бошланишидан бир-икки ой олдин ҳовлимизнинг ўртасидан водопровод ўтди. Одам зўрға ҳатлаб ўтадиган зовур қазилди. Қулочга сиғмайдиган қувурлар ётқазилди. Отам ишчилар билан гаплашиб, ўзимизга ҳам водопровод ўтказиб олдилар. Уруш бошланган куни сув келди. Мен бунақа ширин, муздек сувни сира билмайман. Нима учун бизнинг ҳовлимиздан ўтказилганини ҳам билмайман. Ўтказишди-ю, зовурларнинг устини ёпиш эсларидан чиқиб кетди. Қувурлар очиқ қолди, ёздан келаси йили эрта баҳоргача ҳовлида тоғ-тоғ бўлиб, тупроқ уюлиб ётди. Отам бир неча марта турли идораларга бориб келдилар. Ҳеч ким ёпишни ўйламади. Ёмғиргарчилик тугаши билан ўзлари ёпдилар. Ҳовли яна очилиб кетди. Сувнинг таърифи маҳаллага ёйилди. Қўни-қўшнилар овқатга, чойга бизникидан сув олиб кетадиган бўлишди. Ёз кунларининг бирида, ўқишдан келсам, ойим водопроводни шарқиратиб очиб, тагида ўтирибдилар. Мени кўриб уялиб кетдилар.\n— Паркентдан кетганимиздан бери оқар сувда чўмилгим келарди. Босими яхши экан, худди дарёга ўхшайди.\nҲали-ҳали кўриб тургандекман, ойимни сўлғин кўзларида орзуси ушалган одамнинг илиқ табассуми, таскини бор эди.\nОйим, отам сингари одамларнинг арзимаган нарсадан тиним, қувонч топганини шу воқеаларни менга эслатиб юборган, оиламизнинг кулфатларига сабабчи бўлган киши умрида бирон марта кўрганмикан? Шундай тиним, қувончлар ўша одамлар учун чинакам бахт бўлганини тасаввур қилганмикан? Ё ўз ниятлари йўлида ҳаммани хор қилиб, устидан босиб, топтаб кетаверганмикан? Шундай кишиларнинг чанқаганга бир пиёла сув, очқаганга бир бурда нон берганини, ўлим чиққан уйдан бориб ҳол сўраганини билмайман…\nАввал мен уни танимадим. Ўттиз йилдан зиёд вақт ўтган, унутган эдим. Кейин кўримсиз эди. Ранги ҳам бузуқ эди, эндигина захдан чиққан қурбақанинг рангига ўхшарди. Ижроқомга эртароқ келиб, зарур ҳужжатлар билан танишиб ўтирсам, уялинқираб котиба қиз кирди.\n— Сизни бир одам сўраяпти. Қабул қилармишсиз.\n— Қабул куни келсин, — дедим бошимни кўтармай.\n— Жуда илтимос қиляпти, — деди яна котиба. — Қабул қила қолинг, ветеран экан.\nВетеранлардан у қўрқарди. Уларнинг баъзилари билан гаплашишга эса менинг тоқатим йўқ эди.\n— Ҳай, кирсин.\nШу заҳотиёқ паст бўйли, тўладан келган, думалоқ юзи кўкимтир бир киши пилдираб хонага кирди.\n— Саламалайкум, раис ука!\nУ узун мажлис столини ёш йигитдек чаққонлик билан айланиб ўтди-да, рўпарамга келиб, қўлини узатди. Ўрнимдан туриб, қўлини олдим. Назаримда бармоқлари биртекисда болта билан чопиб ташлангандек, кичкина қўлининг суяги йўқ эди.\n— Келинг, ўтиринг.\nУ таклифимни кутмасданоқ икки қўли билан стулни суриб, ўтириб олди. Тезроқ мақсадга ўтиш ниятида сўрадим:\nУ мунчоқдек кичкина кўзларини менга қадаб илжайди.\n— Раис ука, сизни кўрганимдан хурсандман. Кўп яхши гаплар эшитаман. Барака топинг. Мартабангиз бундан ҳам баланд бўлсин.\nУни бўлмоқчи эдим, аммо гап бермади.\n— Бир пайтлар Қорасув одам назар-писанд қилмайдиган кичкина район эди. Энди қаранг, бай-бай, бай!… Ана қурилиш, мана қурилиш! Раис ука, мен ҳам узоқ йиллар ижроқўмларда ишлаганман. Эллигинчи йилларда ҳатто райижроқўм раисининг муовини ҳам бўлганман. Бутун қурилиш ишлари менда эди. Меҳмонхона, йўл, комбинат!..\nШу пайт уни танигандек бўлдим. Башарасига тикилдим.\n— Фрунзе районида ишламаганмисиз? — аниқроқ билиш учун сўрадим.\nСаволимдан у хурсанд бўлиб кетди.\n— Ҳа-да! Ўша энг оғир районда, энг оғир йиллари ишлаганман. Меҳмонхонани кўрсангиз ҳозир, ҳавасингиз келади. Кўчалар-чи? Икки баравар кенгайиб кетди. Лоҳутий, Шота Руставели… Жониз роҳат қилади.\nҲа, бу ўша, отам не-не қийинчиликлар билан қурган, мен туғилган уйни буздирган одам эди. Қўчқоров. Али Қўчқоров. Ўзини унутибман-у, исми-шарифи ёдимда қолибди. Нима қилиш керак? Ёқасидан кўтариб, тепиб-тепиб, ҳайдайми? Ҳаққим йўқ. Бечора онамга, отамга кўрсатган ҳунарини эслатайми? Нима дерди? Топшириқни бажарганман, дейди. Менда айб йўқ дейди, Қизиқ, мени у таниганмикан? Ўша, уйи бузилиб, бевақт ўлиб кетган девдек одамнинг ўғли эканимни билармикан? Тақдирни қаранг, райижроқом раиси ўринбосари буздирган уйнинг эгаси ҳозир райижроқом раиси бўлиб ўтирибди, ва ўша, бошига кулфат ёғдирган одамни қабул қилаяпти!.. Қайтар дунё, деб шуни айтсалар керак. Нима иш билан келган экан? Шу савол хаёлимга келди-ю, аламларимдан чиқиш ниятида унинг гапини бўлдим.\n— Ўртоқ Қўчқоров! Вақт зиқ. Хизмат?\n— И-я!? Мени биласизми? — у севиниб кетди.\n— Сизни Мирободда кўпчилик билади. Айниқса, уйи бузилганлар. Мен мирободликман.\nУ кинояни тушунмади. Думалоқ қўллари билан бирпасда нам бўлган кўзларини арта бошлади.\n— Баракалла! Баракалла! Раҳмат сизга, раис ука!..\n— Ишга ўтайлик. Хизмат? — яна сўрадим.\nБу гал қўполроқ сўраганимни у сезиб, мақсадига ўтди.\n— Бизни уйни устидан кўча ўтадиган бўпти. Йўқ-йўқ, ҳеч қарши эмасман. Кўча хайрли иш. Лекин… Лекин қариганимда бир парча бўлса ҳам ерда бўлай дейман. Опоқингиз ҳам шу гапни эшитиб, тинчини йўқотиб қўйди. Домда турмайман, дейди., Тобутимни қандоқ олиб чиқишади, дейди. Болалар бошқа гап. Аммо бизга, кексаларга раҳм қилинг, раис ука.\n— Нима, кўчани бошқа жойдан ўтказайликми? — жаҳл билан сўрадим. — Ё участка беришмаяптими?\n— Участка беришаяпти, раис ука. Қулоқ солинг. Аммо олисда. Иннайкейин қари одамни иморат қуришга қурби етармиди? Йўлниям бошқа ёқдан ўтказиш керак эмас, жойида қолаверсин…\n— Нима дейсиз, бўлмаса? — ҳайрон бўлдим.\nҚўчқоров ўрнидан туриб, стол устидан мен.томон эгилди ва сирли оҳангда деди:\n— Архитектор бола узоқ қариндош чиқиб қолди. Йўл сизнинг уйингиздан ўтишини билганим йўқ, дейди. Агар раис рози бўлсалар, бир метр четга буриб юбораман. Шунда уйингиз ҳам қолади, йўлга ҳам зиён етмайди, дейди. Ота-онангиз роҳатингизни кўрсин, раис ука, хўп денг. Бир оғиз гапингиз. Умр бўйи дуойингизни қилиб ўтаман.\nУ жойига ўтириб, кўзларига яна ёш олди. Чиндан ҳам қайтар дунё! Ўттиз йил бурун, мен, студент йигит, худди шундай кўз ёши қилиб, худди шундай илтимос билан шу одамнинг олдида турган эдим. Аммо менинг кўз ёшларим аччиқ алам ёшлари эди. Эслатсаммикан?\n— Архитектор билан гаплашаман, қани нима дер экан, — дедим зўрға ўзимни босиб олиб.\n— Гаплашиб овора бўласизми? — Қўчқоров яна жонланиб кетди. Кичкина кўзлари ўйнай бошлади. Афтидан, мени, рози бўлади, деб ўйлади шекилли. — Сиз менга хўп десангиз бўлди, уёғини ўзим тинчитаман. Барака топинг, раис ука.\n— Бари бир архитектор билан гаплашмасам бўлмайди, — ўз гапимда турдим мен. — Йўлни бир метр чеккага суриб юбориш нимага олиб келишини билмайман. Суриштиришим керак! Кейин бу лойиҳа ижроқўмда тасдиқланган.\n— Э, ука! Исполкомни биз ҳам биламиз, — мен томон эгилиб ўтирган Қўчқоров гавдасини ростлади, калта панжаларини стол устига тираб, елкаларини кўтарди. — Раис нима деса исполком аъзолари шуни қилади. Қилмаса, кейинги сафар сайланмайди.\n— Ҳозир исполкомлар ўзгариб кетган, давр бошқа.\n— Менинг гапимга қулоқ солинг, раис ука! Раис-раис! Шундай бўлиб келган. Шундай бўлиб қолади. Акс ҳолда ҳаммаёқ остин-устун бўлиб кетади. Хўп, денг, жон ука!\nУнга бирон нарсани тушунтириш фойдасиз эканини кўриб, ўрнимдан турдим.\n— Архитектор сизга жавобимни айтади. Бораверинг.\nУ менга анграйиб қараб қолди. Қўлини олиб хайрлашаётганимда ҳам кўзини мендан узмади. Ундан ўгирилиб, жойимга ўтирганимдагина, секин сўради:\n— Хўп дейсизми? Ишонсам бўладими? А, раис ука?\n— Сиз бораверинг. Маслаҳат қиламиз, — шундай деб, эшик томонга қичқирдим. — Сурайё!\nКотиба қиз кирди.\n— Буларни кузатиб қўйинг. Мени, Пўлатов, район архитектори билан уланг кейин.\nҚўчқоров эшик олдида тўхтади.\n— Раис ука, бир яхшилик қилинг. Савоб бўлади.\nЯхшилик, савоб… Мен ҳам унга ўзим билган энг сара гапларни топиб ялинган эдим. Касал онамга раҳм қилинг, жуда бўлмаганда бир йил сабр қилинг, деган эдим.\nЎшанда университетнинг иккинчи курсида ўқирдим. Лекция кетаётган маҳали деканатдан бир аёл келиб, мени чақириб кетди. Ҳайрон бўлиб, деканатга кирсам, опам йиғлаб ўтирибди. Қўрқиб кетдим. Хаёлимдан дарҳол онам ўтдилар.\n— Уйимизни бузишвотти! Ошхонани бузиб бўлишди!\n— Ким бузвотти? Нега?\nЎзини йўқотиб қўйган опамнинг елкаларини силтаб сўрадим.\n— Раисполкомми одамлари.\n— Дадам уйдамилар?\n— Ҳа, чақириб келдим мактабдан. Лекин дадам индамай ўтирибдилар. Шунийчун сенга келдим. Бир нарса қилиш керак. Энди қаёққа борамиз.\nОпам ҳўнграб йиғлаб юборди. Судраб кўчага олиб чиқдим. Зўрға битта машинани тутиб, уйга келдим.\nЧиндан ҳам уйимиз тўполон эди. Томда, деворларнинг устида лом, болта кўтарган одамлар юрибди. Яна қандайдир одамлар ҳовлидаги дарахтларни кесишаяпти. Томдан, ҳовлининг бурчагидаги ярим ағдарилиб бўлган ошхонадан чанг осмонга кўтарилаяпти. Барзанги-барзанги йигитлар кўчирилган тунукаларни бир чеккага тахлаш йўқ, тарақлатиб ҳовлига отишаяпти. Нима қилишни билмай, анграйиб қолдим. Кейин овозим борича, бутун вужудимни титроқ босиб, томга қараб қичқирдим:\n— Тўхта! Тўхталаринг!\n— Фойдаси йўқ, ўғлим.\nШундай ёнимдан сокин товуш эшитилди. Бу отам эдилар. Кўча деворга яқин ўрикнинг тагида ўтирган эканлар, кўрмабман.\n— Фойдаси йўқ, — қайтардилар яна отам. У кишини мен ҳеч қачон бундай хомуш кўрмаган эдим. — Мелиса ҳам чақирдим, ҳеч нарса қилишолмади. Қўлларида қоғозлари бор.\n— Қаерда турар эканмиз?\n— Чилонзорга, домга борармишмиз. Истамасак, Дўмбирободдан олти сотих ер беришармиш.\nОтам ниҳоятда хотиржамлик билан гапирдйлар Аммо сезиб турибман, ичлари ёниб кетаяпти. Ҳали-ҳали эсймда, ўзларини овутиш ниятида ёнларида олиб юрадиган ўзбекча пичоқлари билан хивич йўнаяптилар. Дили вайрон бўлган, ҳамма нарсадан умиди узилган одамгина шундай иш билан машғул бўлади.\n— Ойингизни биласиз, ўғлим, — отам мени доим сизлаб гапирардилар. — Ойингиз домга чиқмайдилар. Менга ҳам бир парча ер бўлса бўларди.\nШу пайт нимадир гумбурлаб кетди. Ижроком ишчилари тунука аралаш тўсинларни ҳам бузиб, ҳовлига ташлай бошлашган эди.\nҚандай қилиб, томга кўтарилганимни, иккинчи бир тўсинни кўчираётган одамнинг бошини кўтариб туриб, кўкрагига мушт туширганимни билмайман. У гандираклаб томнинг зиҳига йиқилди. Ўрнидан туриб ҳужум қилса керак, деб ўйлаб, қўлимға оёғим остида ётган ломни олдим. Лекин ишчи энгагини ушлаб секин ўрнидан турди, унинг буйруғини кутиб турган шерикларига парво қилманглар, дегандек қўл силтади-да, менга қаради.\n— Бекор урдинг, ўғлим. Бизда айб йўқ. Кичкина одаммиз биз. Буйруқни бажаряпмиз. Сен райсоветга бор. Катталар билан гаплаш. Қўчқоров билан гаплаш. Шундай мустаҳкам иморатни бузиб, биз ҳам эзилиб кетаяпмиз. Ҳали юз йил қилт этмай турарди уйларинг. Бор, вақтни кетказма. Пойлаб турамиз келгунингча.\nЎша заҳотиёқ пастга тушиб, кўчага югурдим. «Қўчқоров, Қўчқоров! Ким экан Қўчқоров?» Ҳансираб ижроком томон кетаяпман-у, ўзимдан ўзим сўрайман. Ким бўлса ҳам гапи гап бўладиган, ишни ҳал қиладиган одам бўлса керак. Ишқилиб ўзида бўлсин. Ўзида бўлса тушуниши керак. Ахир, ноҳақлик, жиноят юз бераяпти-ку? Тушуниши керак? Шундай ишонч, шундай умид билан райижроком биносига етиб келдим. Қўчқоров ижроком раисининг ўринбосари экан. Қабулхонасида еттитами, саккизта одам ўтирибди. Уларга парво қилмай. ҳансираганимча, эшикни шартта очиб, ичкарига кирдим. Узун хонанинг тўрида қорачадан келган бир одам газета ўқиб ўтирибди. Тепасида Сталиннинг расми осиғлиқ. Трубка чекиб, менга қараб турибди.\n— Ўртоқ Қўчқоров! Ака! — нафасим томоғимга тиқилиб турганидан зўрра гапирардим. — Ердам беринг! Уйимизни бузишаяпти. Исполкомнинг қарори бор эмиш. Ёрдам беринг, жон ака! Онам касал ётнбдилар. Ҳозир борадиган жойимиз йўқ. Дадам… Дадам…\n— Қаерда уйларинг? — сўради гапимни бўлиб Қўчқоров.\n— Сапёрная кўчасида, — шошиб жавоб бердим. — Йигирма иккинчи уй.\n— Бекнинг уйими? — у гавдасини ростлаб менга тикилди.\n— Ҳа, мен Сулаймонбек аканинг ўриллари бўламан. — Юрагимда кандайдир илиқлик пайдо бўлди, шу одамнинг ўзини топганимдан севиниб кетдим. «Бу ҳал қилади, жиноятни тўхтатади!» деган фикр яшин тезлигида хаёлимдан ўтди. — Ўқишда эдим. Келишибди-ю, бузабошлашибди. Томнинг ярмини бузиб бўлишди. Мени буёққа, сизнинг олдингизга келганимни билишади. Жавобингизни кутиб туришибди. Жон ака! Ёрдам беринг. Шу йилча қолдиринг. Ўзимиз бузиб берамиз кейин.\nҚўчқоров индамади. Қўлидаги газетани шилдиратиб, уёқ-буёғини кўрган бўлдида, ўрнидан турди, Шунда ҳайрон қолдим. У пак-пакана, лилипутдек одам эди. Бунинг устига семизлигидан теп-текис тўнкага ўхшарди.\nУ кенг столни айланиб ўтиб, хонанинг бурчагида турган, ўзи каби пакана сейф устидаги икки қулфлик эски қора чарм портфелини олди-да, мен томон юрди. Унинг ниятини билмай, рўпарамга келгунича юрагим эзилиб кетди. Рўпарамга келганда, менга қарамади ҳам. Жуссасига келишмаган йўғон овозда:\n— Қани, юр! — деди ва эшик томон йўл олди.\nЮрагим қинидан чиқиб кетай деди унинг гапини эшитиб.\n— Раҳмат. Раҳмат, ўртоқ Қўчқоров! — дедим севинчим ичимга сиғмай ва орқасидан чиқдим.\nҚабулхонадагилар гурр этиб ўринларидан турдилар. Қўчқоров ҳеч кимга қарамади:\n— Икки соатдан кейин келаман.\nБиронта одам сўз қайтаргани йўқ.\nУйга етай деб қолганимизда, Қўчқоров кимнидир кўриб қолди. Икковлари қуюқ кўришишди, кейин гапга тушиб кетдилар. Қўчқоров икки гапнинг бирида қўлларини белига тираб, кичкина думалоқ бошини орқага ташлаб куларди ва ҳар замон-ҳар замонда бизнинг уй томонга қараб қўярди. Мен эса бетоқат эдим, ичимни ит тимдаларди, тезроқ уйга бориб, отамни тинчитгим келарди. Охири чидолмадим, яқинроқ келиб рухсат сўрадим. Қўчқоров ҳам, унинг шериги ҳам ҳайрон бўлиб менга тикилишди, лекин ҳеч нарса дейишгани йўқ. Мен уйга югурдим.\nОтам ҳовлининг ўртасидаги яқиндагина сувокдан чиққан супанинг зиҳида ўтирардилар. Супанинг ўртасидаги хонтахта ёнида эса ойим ишчиларга чой қуяётган эди. Опам ёзги ўчоқбошда овқат қилаяпти.\nБиринчи бўлиб мени ҳалиги мен урган ишчи кўрди.\n— Келдингми, ўғлим? Мана, ҳеч нарсага текканимиз йўқ. А, опа, тўғрими?\nОйим миннатдор бўлиб, жилмайдилар.\n— Ўртоқ Кўчқоровнинг ўзлари келаяптилар! — дедим мен ҳам миннатдор оҳангда. — Яхшиям мени исполкомга юбордингиз. Ҳозир ўзлари келадилар. Кўчада ушланиб қолдилар.\nОтам меҳрибонлик билан менга қарадилар.\n— Раҳмат, ўғлим.\nКўп ўтмай Қўчқоров кириб келди. Ҳамма беихтиёр ўрнидан туриб кетди.\nҚўчқоров ҳеч ким билан сўрашмади. Тўппа-тўғри ҳалиги мен урган ишчининг олдига келиб бақирди:\n— Самад! Нега ялпайиб ўтирибсанлар? Бир ҳафта бурун келишларинг керак эди бу уйга. План нималигини биласанларми сенлар?! Турларинг! Бугуноқ тугатларинг!\nУнинг гапларидан мен ҳанг-манг бўлиб қолган эдим. Маккорлик билан мени ёш бола қилиб аддагани ҳам майли, ота-онам олдида, ишчилар олдида мени у бу гаплари билан шарманда қилган эди. Ҳеч кимга қаролмай, иликларимгача бўшашиб, супага ўтирдим.\nҚўчқоров отамга ўгирилди.\n— Сулаймонбек! Беклигингизни ташланг. Сал ерга тушинг. Билъакс акангизнинг йўлидан кетасиз. Фақат Украинага эмас, Сибирга. Ҳукумат сизга, бир ой бурун қарор юборди. Тамом-вассалом! Одамларни ўртага қўйиб, ўғлингизни исполкокга юбориб нима қиласиз? Билиб қўйинг, уйингизнинг устидан совет кўчаси ўтади, совет меҳмонхонаси тушади шу ерга!\nЎзидан икки баравар баланд одамга бўйни сингудек бўлиб пастдан юқорига қараб, савлатлироқ кўриниш учун оёқларини йириб, дағал муомала қилаётган кўримсиз пакана бир кишининг ҳолати ғайри табиий, кулгили ҳолат. Аммо ўшанда бундай кўрингани йўқ. Ҳаммамиз ичимизда ғазабимиз қайнаётган бўлса ҳам жим уни эшитардик.\n— Ҳамма тўполон қилса ҳам, сиз қилманг. — У ҳовридан тушгандек бўлиб маслаҳат берди. — Урушда бедарак кетганларнинг кўпи қаердалигини яхши биламиз. Ўшаёқларда ҳам душманлик қилиб юришибди. Акаси душман бўлгандан кейин, укаси ким бўларди?\nМен ялт этиб отамга қарадим. Шу пайтгача, оғирлик қилиб, сукут сақлаб турган отамнинг йирик қўллари мушт бўлиб тугилди. Шундан кейинги унинг ҳаракатларини аниқ айтиб беролмайман. Бир маҳал Қўчқоровнинг калта оёқлари тепамизда, бошимиз устида пилдирай бошлади. Отам уни бошлари узра даст кўтарганларича, кўча эшик томон уч-тўрт қадам босдилар, кейин бир силтаниб улоқтирдилар. Кўчқоров учиб бориб, сомон тиқилган қопдек дўп этиб йўлкага тушди. Бир-икки думалаб ўрнидан турар экан, йўтал аралаш «мелиса! мелиса»! деб қичқирди ва оқсоқланиб кўчага қочиб чиқиб кетди.\nОтамнинг айтган гаплари шу бўлди. Бирдан гандираклаб кетдилар. Югуриб бориб қўлтиқларидан олдим. Бир амаллаб супага ўтказдим. Аммо ўтиролмадилар, ётиб, ойим узатган ёстиққа бошларини қўйдилар. Опам муздек водопровод сувида сочиқ ҳўллаб келди. Пешоналарига қўйдик. Доктор чақиришга кўнмадилар. Эсимни таниганимдан бери биринчи марта, у кишини шундай, бетоб ҳолда кўришим эди, хўрлигим келиб кетди. Ичимда йиғладим ҳам. Ҳовлида эса тақира-туқир яна бошланган, ижроком ишчилари энди ҳеч иккиланмасдан, ҳеч нарсани аямасдан уйни бузишга тушган эдилар.\n— Камолбек, — чақирдилар бир маҳал отам. — Шу ердамисиз?\n— Шу ердаман, дада!\nКўкракларига қўлимни қўйдим. Отам кўзларини очмоқчи бўлдилар, аммо очолмадилар. Тимискиланиб, тирсагимдан ушладилар,\n— Битта ишингиз бор, ўғлим…\n— Хўп бўлади, дада! — дедим қўлларини силаб.\n— Аҳмаджон тунукапуруш деган одам бор. Мактабнинг рўпарасида туради. Шундан икки ярим минг қарзим бор. Узиб қўйиш керак.\n— Хўп бўлади, дада, — дедим мен, аммо гапимни эшитдиларми, йўқми, билмайман. Тирсагимни ушлаб турган қўллари шилқ этиб кўрпача устига тушди.\nБор овозим билан қичқириб юборганимни ўзим билмай қолдим.\nБирпасда уйимизни қий-чув босиб кетди. Отам ўшанда олтмишга кирган эдилар. Маҳалла имоми, кексалар икки ёш қўшиб, пайғамбар ёшида, деб чиқаришди. Еттиларини ҳам шу, ўзлари қурган, энди эса ярми бузилиб вайрон бўлиб ётган уйда ўтказдиқ. Эртасига аммамнинг ўғиллари яна ўз ҳовлиларига бизни кўчириб олиб кетишди. Ижрокомнинг икки хоналик квартирага берган ордери супада, эски шолчанинг тагида қолганича қолди.\nОтамизга йил оши берганимиздан сўнг, ойим, тоғаларимнинг қистови билан опам аммамизнинг неварасига турмушга чиқди. Турмушлари яхши. Поччам иккалови боболаридан қолган, аммо энди анча кенгайган мактабда ўқитувчилик қилишади. Бешта фарзанд кўришган. Ҳаммаси ўғил. Қонга тортар экан. Жиянларим ҳам гавдали, полвон йигитлар. Энди оила қуриб, бола-чақалик бўлиб кетишган. Ойимнинг маслаҳати билан бўлса керак — амакиларим, отам бир жойда яшаганларини мақтаб-мақтаб гапирардилар, — ўша ҳовлининг ўзида, опам билан ёнма-ён туришади.\nОпамнинг тўйидан кейин йил ўтмай, ойим иккаламиз Дўмбирободдаги участкага кўчиб бордик. Каникул пайти зоминлик курсдошим Абдукарим деган, худди менинг жиянларимга ўхшаган паҳлавон йигит билан отамдан қолган полвон қолипда ғишт қуйдик. Эски уйдан деярли бутун ғишт чиқмади. Бульдозер солиб ағдарилгандан кейин бутун чиқармиди? Тунукаларнинг ҳам ярмидан кўпи қоқишга ярамади, лом билан кўчириб илма-тешик қилиб юборилганидан чиқиндига чиқиб кетди.\nОйим иморат битганини кўрмадилар. Ҳовлининг этагида омонат қурилган ҳужрада отамнинг ўлимидан ўн йил ўтгач, қандай тинч яшаган бўлсалар, шундай тинч қазо қилдилар. Уйни хотиним иккимиз бозордан биттадан ёғоч, биттадан тахта ташиб, қуриб олдик. Ҳали ҳам битди дейиш қийин, ҳали ҳам чаласи кўп. Аммо уйнинг икки четидан йўлкаларга тушган иккита тарновни том ёпилган йилиёқ қоқтириб қўйганмиз. Иккаловининг тепасида отамдан қолган иккита хўроз турибди. Шамол кўтарилган пайтлари иккалови тебранади. Қанот ёзиб, қичқиргандек бўлади. Уларнинг овозини эшитаман, отам кўз олдимга келадилар, болалигим ўтган эски ҳовлини эслаб кетаман.\nУчинчи курсга ўтганимда дилимда турган отамнинг васиятини бажариш имконияти туғидди. Математикадан ўтказилган конкурсда ғолиб чиқиб, икки минг сўм мукофот олдим. Бўлажак хотиним билан Аҳмаджон тунукафурушнинг уйига бордик. Отам тенги одам экан. Шунга қарамай, биз борганимизда, баланд пахса деворга миниб олиб тунука карнизни тузатаётган эди. Эзилиб кетдим. Ҳеч иш қилмасалар ҳам, отам ўз тенгдошлари қатори юрсалар бўлмасмиди?!\nАҳмаджон ота аввал олмайман деб туриб олди. Қистаганимиздан сўнг олиб, дуо қилди, бизга бахт тилади.\n— Отангиз яхши одам эди, — деди кетаётганимизда, — Мабодо, зарурат бўлиб қолса, келинг. Мен ё уйда бўламан, ё отангиз, Сулаймонбекнинг чойхонасида.\nҲайрон бўлиб унга қарадим.\n— Ҳа, отангиз бош бўлиб, чойхона қурганмиз, — деди уста мени тушуниб. — Шундоқ Мирободнинг белида. Ҳар куни қари-қартанглар ўшатда бўлади…\nМана шунга чорак асрдан ошди. Аҳмаджон тунукафуруш ўлиб кетди. Отамнинг тенгқурлари, таниш-билишларидан деярли ҳеч ким қолмади. Қўчқоров юрибди. Юриш-туришидан, гапларидан ҳали тетик. Мен унга ўлим истаганим йўқ. Яшасин, бола-чақасининг роҳатини кўрсин. Лекин нега яхши одамлар кам яшайди? Нега уларнинг ҳаёти кўпинча азоб-уқубатда ўтади? Кимнинг адолатсиз ҳукми, қандай бемантиқ қонун шундай қолади? Яхшига кун, ёмонга ўлим йўқ.Ким буни тўқиган?\nЎша, Қўчқоров келиб-кетган куни архитектор билан гаплашдим. Йўл бир оз сурилса бўлар экан. Шундай қилинг, дедим. Дедим-у, ўзимдан хафа бўлиб кетдим. Чап юзингга урганларга ўнг юзингни тут, деганлари шу бўлса керак. Нима зарурати бор эди? Ким мени уришарди йўл лойиҳадагидек қолса? Ҳеч ким. Лекин биламан, ўзим азоб чекардим.\nЭртасига эрталаб ишхонага келсам, ижроқом эшиги олдида Қўчқоров турибди. Мени кўриб қаршимга юрди.\n— Сизни кутиб турувдим. Раис ука, раҳмат! Мартабангиз бундан ҳам баланд бўлсин, дард кўрманг.\nМен индамай ёнидан ўтиб кетмоқчи эдим, тўхтатди.\n— Ука!… Сизга айтадиган зарур гапларим бор… Район…\nЎзимни тутолмадим, тутоқиб кетдим:\n— Халқ душманининг ўғлига қандай гапингиз бўлиши мумкин? Мен Сулаймонбек аканинг ўғлиман.\n— Тўхтанг, тўхтанг, ука! Қайси Сулаймонбек? — У даккам-дуккам қошларини чимириб менга ёпишди. — Ҳали-ги…\n— Ўша, ўша! — дедим зарда билан ва юмшоқ қўлларини силтаб қўлимни бўшатдим-да, ичкарига кириб кетдим.\nКун бўйи ўзимни билмай, қилган ишларймда тайин бўлмай юрдим. Шу кичкина, бадбашара, дўпписини деб кел деса, боши билан олиб келадиган бешафқат одам туфайли кўрган кулфатларимизни хаёлимдан ҳайдайман, лекин яна бўлмайди. Қайтар дунё! Нимаси қайтар? Яхшининг бевақт ўлими-ю, ёмоннинг умри боқийлигими? Қайтар эмас, вафосиз дунё.\nШундай, нохуш хаёллар билан кунни кеч қилдим. Уйга кетай деб турганимда, котиба қиз кирди.\n— Бир гуруҳ қариялар сиз билан учрашишни илтимос қилишаяпти.\n— Мирободликлар. Боришга қийналамиз. Иложи бўлса ўзлари келсалар, дейишаяпти. Сулаймонбекнинг чойхонасида кутишармиш. Борасизми?\nБу гапни эшитиб, енгил тортиб кетдим, кўкрагимдан тоғ ағдарилгандек бўлди. Сулаймонбекнинг чойхонаси… Демак, отам тирик. Яхшилик қолар экан, топтаб бўлмас экан уни.\n— Бораман, албатта бораман. Қайтар дунё!\n— Нима? — ҳайрон бўлиб сўради котиба.\n— Халкда шундай гап бор, — тушунтирдим ўзимча. — Қайтар дунё. Бир кун гапириб бераман.\nУ ҳеч нарсани тушунмади.\n← Аввалги Аввалги Ўлмас Умарбеков. Ер ёнганда (ҳикоя)\nКейинги → Кейинги: Ўлмас Умарбеков. Ота ва ўғил (ҳикоя)


Бухарестда бомба топилди\n12 май 2021, Тошкент вақти: 10:42\nВенгрия пойтахти Бухарест марказидаги қурилишлардан бирида Иккинчи жаҳон уруши давридан қолган икки тонналик бомба топилди.\nПойтахт полицияси зудлик билан минглаб фуқарони хавфсиз жойга эвакуация қилди. Бу Венгрия пойтахтида топилган энг катта бомба экани айтилмоқда. Жорий ой бошида ҳам Будапештда уруш пайтидан қолган ярим тонналик бомба топилган эди.\nВенгрия пойтахти Иккинчи жаҳон уруши даврида Германияга қарши курашаётган бирлашган кучлар томонидан бомбардимон қилинган эди.


Бугун оқшоми. АҚШга Мексика орқали ноқонуний ўтган 4 нафар ўзбекистонлик, тендерсиз бериб юборилган ярим трлн сўмлик мега лойиҳа, -16 даражагача тушиши кутилаётган ҳарорат - Bugun.uz\nБугун оқшоми. АҚШга Мексика орқали ноқонуний ўтган 4 нафар ўзбекистонлик, тендерсиз бериб юборилган ярим трлн сўмлик мега лойиҳа, -16 даражагача тушиши кутилаётган ҳарорат\n21:00 | 09-12-2021\nЎзбекистоннинг айрим ҳудудларида ҳаво ҳарорати -16 даражагача тушиши мумкин. Ҳа, бу шунчаки даҳшат!\n«Ўзгидромет» хизматининг шошилинч хабарида айтилишича, 12–15 декабрда Каспий денгизи ҳудудидан нам ҳаво ҳамда Урал ҳудудларидан совуқ ҳаво массаси кириб келади. Бунинг оқибатида айрим ҳудудларда кучли ёғингарчилик бўлиши, ҳарорат -16 даражагача совиши мумкин. Республика бўйлаб вақти-вақти билан ёмғир ёғиб, қорга айланиши мумкин.\nМамлакат бўйича ҳаво ҳарорати меъёрдан 8–10 даража пасайиши мумкин. Шу билан бирга, 13–15 декабрь кунлари ҳаво ҳарорати кечаси 3–8 даражагача совуқ, кундузи 0–5 даражагача илиқ, шимолда кечаси 7–12 даража совуқ бўлади.\nШундай экан, «Уйда ёлғиз», «Гарри Поттер» ва мандаринлар мавсумини очиқ деб эълон қиламиз. Мароқли томоша! Қишдан завқланинг. Тўғриси, бунақа баландпарвоз гапларни ёзишга бироз виждонимиз қийналди. Совуқ уйда бу кинолар ҳам, мандаринлар ҳам татимайди.\nЎзбекистонда 2022 ва 2023 йилларда қатор йирик компаниялар очиқ савдога қўйилади. Улар қаторида «UzAuto Motors» ва «Ўзбекнефтгаз» ҳам бор.\nМолия вазири ўринбосарининг «Bugun.uz»га маълум қилишича, 2022 йил давомида «Олмалиқ КМК», «Ўзбекистон металлургия комбинати», «UzAuto Motors», «Ўзмиллий банк» ва «Ўзбекнефтгаз» АЖлар очиқ савдога қўйилади.\n2023 йилда эса «Навоий КМК», «Uzbekistan Airways» АЖлар, «Агробанк» АТБ ва «Микрокредитбанк» АТБ каби корхоналар ва банклар ҳам ўз акцияларини республика фонд биржаси орқали очиқ савдога жойлаштириши кутилмоқда.\nЎринбосарнинг сўзларига кўра, корхоналар дастлаб ўз акцияларини республика биржасига жойлаштиргандан сўнг акцияларини халқаро фонд биржаларида ҳам таклиф қилиши мумкин бўлади. Иккала савдода ҳам исталган шахс ўзини қизиқтирган акцияларни сотиб олиши мумкин бўлади.\nМаълумот учун, IPO — (инглиз тилидан initial public offering) акциядорлик жамиятининг акцияларини бирламчи ошкора таклиф этиш деган маънони билдиради. Яъни у жамият томонидан акцияларни чекланмаган шахслар орасидаги дастлабки сотуви, дастлабки таклиф қилинишидир.\nЎзбекистон бир соҳада Европанинг энг ривожланган давлатларидан ҳам устун. Диққат савол: бу қайси соҳа? Бунга қуйидаги хабарни ўқимасдан жавоб беришингиз лозим бўлади.\nМарказий Осиё, Кавказ ва Шарқий Европа бозорлари таҳлили билан шуғулланувчи «EastFruit» ахборот-таҳлил платформасининг маълумотларига кўра, Ўзбекистон 2021 йилда дунёдаги энг кўп картошка сотиб олувчи йирик бешта давлатдан бирига айланиши мумкин.\nПорталга кўра, 2021 йил якунига етмаганига қарамай, хориждан 456 минг тонна (бу 2020 йилги импорт ҳажмидан 5 минг тоннага кўп) илдиз мевалари импорти бўйича ўзининг рекордини янгилаган. Агротаҳлилчиларнинг қайд этишича, 3 йил ичида Ўзбекистон томонидан импорт қилинган картошка ҳажми икки баробарга ошган.\nХўш, энди яна бир савол: қайси соҳа эканини олдиндан тахмин қила олдингизми?\n«Bugun.uz» колумнисти Ҳабибулло Мўйдинов ушбу мигрантларнинг чегарадаги савол-жавобини тахмин қилиб кўрди.\nБугун нашр этилган ва ўқиш қатъий тавсия қилинадиган таҳлилий материаллар:\n«Тошшаҳартрансхизмат» йўл ҳақини оширишга шаъма қилмоқда. Лекин расман буни инкор этяпти;\nГўшт, картошка ва ёғ учун солиқ имтиёзи муддати узайтириладими?;\n«Европанинг касал одами»дан минтақа лидерлигигача. Ангела Меркель 16 йиллик фаолияти давомида нималар қила олди?;


ЎзА - ОБ-ҲАВО МАЪЛУМОТИ: Юртимизнинг баъзи ҳудудларида 2 даража совуқ бўлади\nОБ-ҲАВО МАЪЛУМОТИ: Юртимизнинг баъзи ҳудудларида 2 даража совуқ бўлади\nРеспублика Гидрометеорология марказининг хабар беришича, 9 ноябрь куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 1-3, кундузи 15-17 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nБухоро ва Навоий вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nҚашқадарё ва Сурхондарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 0-5, кундузи 10-15 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2 даража совуқ, 3 даража илиқ, кундузи 6-11 даража илиқ бўлади.


"Андижон" мураббийининг вазифаси ўзгарди, Дониёр бетоб, Ғуломхўжаев билан "Қизилқум"га қарши ўйин муҳокамаси ёхуд жамоа машғулотидан репортаж\n13 март, 2021, 22:32\nТеглар:ФК Андижон | Отабек Ғуломхўжаев | Суперлига | Сурхон | ФК Қизилқум\nФутболчилар бўлажак баҳсга жиддий тайёрланишяпти.\nЧемпионатнинг биринчи турини Навоийда “Қизилқум”га қарши ўтказиб мағлубиятга учраган “Андижон” жамоаси иккинчи турда “Сурхон” билан бўладиган учрашувга жиддий тайёргарлик кўрмоқда. Бугунги машғулот Бўстон даҳасидаги болалар ва ўсмирлар футбол мактаби майдонида бўлиб ўтди. Sports.uz мухбири ҳам “Андижон” машғулотини яқиндан кузатди.\nАввало шуни айтмоқчимизки, жамоанинг биринчи турда мағлубиятга учрагани аламли бўлди. Бу фикрни кўпчиликдан эшитдик. Қолаверса, футбол ичидаги кишиларнинг сўзларига қараганда, “Андижон” илк учрашувда ўз ўйини билан анча илиқ таассурот қолдирганини таъкидламоқдалар. Лекин футболда муҳими гол! Агар гол ура олмасангиз, ғалаба ҳам йўқ. Навоийда “Андижон” мисолида шуни кўрдик.\nЖамоанинг машғулотида футболчиларнинг ишга бўлган муносабати жиддийлигини кўрдик. Отабек Ғуломхўжаев, Дониёр Усмонов ва Ёрқин Назаров футболчиларнинг ҳаракатларини диққат билан кузатиб боришди. Аввалига Дониёр Усмонов футболчилар билан алоҳида ишлаган ҳолда чигал ёзди машқларини бажаришди. Сўнгра, ўйинчилар учта гуруҳга бўлинган ҳолда тўп билан ишлашди. Машғулот жараёнида ҳужумларни қандай ташкил этишга ҳам алоҳида эътибор қаратилди. Шу сабабли, майдоннинг ярмида футболчилар “қизиллар” ва “сариқлар”га ажратилди. Бундан мақсад бир жамоа ҳужум қилганида иккинчиси ҳимояланади. Мураббийларнинг кўрсатмалари асосида ташкил этилган ушбу машғулот анча қизиқарли кечди. Олдиндан ўйланган тактик услублар устида ишланди. Агар қайсидир ўйинчи вазиятни тўғри бажара олмаса, ўша жойнинг ўзида тўхтатилиб, мураббийлар томонидан камчиликлар кўрсатилиб, қандай ҳаракат қилиш кераклиги обдон тушунтириб берилди. Бундай жараёнга машғулот давомида икки-уч бор гувоҳ бўлдик.\nЖамоасининг машғулоти давом этаётган маҳалда бош мураббий Отабек Ғуломхўжаев билан “Қизилқум” билан ўйинни муҳокама қилдик. Шу баҳонада ундан ўзимизни қизиқтирган бир қатор саволларга ҳам жавоб олдик.\n- Мексикалик футболчи билан чиндан музокаралар бўлганми? Бу масала бўйича нималарни айта оласиз?\n- Бу масалада спорт директори ўйинчини кўриб чиқиш бўйича таклиф берди. Бу таклиф “Қизилқум”га тайёргарлик кўраётган пайтимизда бўлди. Жамоамизга яна бир ҳужумчи олиш ниятимиз бор эди. Бу борада раҳбарият билан гаплашганимда розилик билдиришганди. Ўйин услубимга мос келадиган футболчини айнан “Қизилқум” билан учрашувга тақаб менга топиб беришди. Уни кўриб чиққанимда маъқул бўлганди. Музокаралар жараёнида бизга керак бўлган ҳужжатларни футболчининг агенти вақтида етказиб бера олмади. Шунинг ҳисобига мексикаликни рўйхатдан ўтказишга улгурмадик. Шу боис “Қизилқум”га қарши ўйиндан кейин ўша ўйинчи ҳақида гапирмасликка қарор қилгандим. Менга бу ҳақда савол беришганида кайфиятим ҳам яхши эмасди. Шу боис ортиқча гапиришни истамагандим.\n- Мағлубият билан якун топган баҳсдан сўнг, футболчиларингизнинг кайфияти қандай?\n- Ўша ўйинни унутишга ҳаракат қиламиз. Тўғри, аламли мағлубият бўлди. Ҳамма ҳам стартни ғалаба билан бошлагиси келади. Ҳеч ким ютқазаман деб майдонга тушмайди. Агар йигитлар кўрсатмаларимизни бажармасдан пала-партиш ўйнаб туриб ютқазганимизда ўйинимиз чиқмади, деб айтган бўлардик. Ўша учрашувни қайта-қайта кўриб чиқдим. Ишонасизми, ўзимизнинг уч очкони қўлдан чиқариб юбордик. Бўлди, у ўйин эсдан чиқди. Энди “Сурхон” билан учрашувга тайёрланяпмиз.\n- Бўлажак рақиб ҳақида нима дея оласиз? “Сурхон”нинг “Металлург” билан ўйинини кўрдингизми?\n- Рақибни кўрдим. Аммо бу тўғрисида ҳозир гапиргим йўқ. Албатта, жиддий тайёргарлик кўрамиз. У ёғини ўйинда кўрасиз. “Сурхон”нинг биринчи ўйинини кўрдим ва ўзим учун хулосалар чиқардим.\n- Андижондаги биринчи учрашув, очилиш маросими, жамоангизга қўшимча босим бўлмайдими?\n- Йўқ. Навоийда ҳам ҳеч қанақа босим бўлмади. Фақат чизиқлар бўйича бироз тушунмовчилик бўлди. Бироқ бунинг ҳам сабаби бор. Аҳамият берган бўлсангиз, чемпионат бошланишига 15 кун қолганида таркибимизга Диёр Раҳимқулов, Дониёр Исмоилов, Пламен Димов, Мартин Боаке каби ўйинчилар қўшилди. Андижонда “Каганат” билан ўйинни ҳисобга олмасак, кўпчилик футболчи битта ўйин билан кифояланишди. Машғулот ўз йўлига, футболчиларнинг бир-бирини тушуниб олишлари учун яна икки-учта ўйин керак бўларди. Лекин ўйинчиларимиз профессионал. Улардан ортиқча нарса талаб қилаётганимиз йўқ. Фақат майдонда мувозанатни йўқотмаслик, тўп билан ҳам, тўпсиз ҳам тезкор фикрлашни талаб қиламан. Худо хоҳласа, ғалабамизни “Сурхон” билан ўйинда бошлаб олсак, у ёғига анча-мунча жамоани қийнаймиз.\n- “Қизилқум” билан баҳсда дарвозабоннинг ўйини у қадар ишончли чиқмагани ҳақида айтишяпти...\n- Низомга ҳеч қандай эътирозим йўқ. АГМК сафида захира посбони бўлган. Ўринбосарлар жамоасида ўйин амалиётига эга бўлган. Умуман, дарвозабонларимиз ёш, имкон қадар барчасига имконият берамиз. Зиёвутдинов ўйинга тайёр эди. Бироз тажрибасизлиги панд берди. Пенальти белгиланган вазиятда агар чиқмоқчи бўлса, эртароқ чиқиши керак эди ёки чиқмаслик лозим эди. Айрим вазиятларда олдинроққа чиқиб кетди. Ўзимиз ҳам дарвозабон охирги ҳимоячи тактикасида ўйнадик. Рақиб уни бироз олдинга чиққанини кўргач, олисдан тепишга тушдилар. Вазиятни тўғри баҳолаб жойига қайтиб олар десам бундай бўлмади. Бу асосан биринчи бўлимдаги ҳолатлар эди. Танаффусдан кейин хотиржам ўз ишини бажарди. Дарвозамизга белгиланган пенальти бўлгунига қадар ўша жойдаги хатони қидиришимиз керак. Кимнидир айбламоқчи эмасман. Буни жамоанинг ички ҳолатида ўрганиб чиқамиз. Агар 7-дақиқадаги ҳужумимизни гол билан якунлаганимизда ва иккинчи бўлимдаги имкониятларимиздан фойдаланганимизда ўйин бошқача бўларди.\n- Боаке яккама-якка вазиятда гол ура олмади. Ўйиндан кейин унга эътироз билдирдингизми?\n- Йўқ, ҳеч нима демадим. Бугун-эрта Мартинни хонамга чиқариб хотиржам гаплашаман. Бу ерга келишдан аввал карантинга тушиб қолди. Жамоамизга қўшилгач, ҳеч қандай ўртоқлик ўйинисиз учта машғулотдан кейин расмий учрашувда майдонга тушди. Профессионал даражада тўпни ўзида сақлаб, якка курашларда ютиб берди. Жамоа ўйинига мослашишига ва мени нима хоҳлаётганимни тушунишига озгина вақт керак. Бирга-бир чиққан пайтида ҳар ким ўз фикрини айтиши мумкин. Нестеровни чалғитиб гол урса бўларди, деб айтсак ҳам бўлади. Лекин у ўз қарори бўйича тепди. Қолаверса, Игнатийнинг ҳам тажрибасини ҳисобга олиш керак.\n- Сизнинг ўйин услубингизга майдоннинг сифати муҳим аҳамиятга эга. “Қизилқум”нинг майдони эса қониқарли эмас. Бу режангизга ҳам таъсир қилдими?\n- Иккала жамоа ҳам бир хил ҳолатда ўйнади. Ортиқча баҳона излаш тўғри эмас. Телевизорда қанақа кўринганини билмайман. Барибир айрим майдонларга қараганда, у ердаги майдон ёмон эмасди. Фақат айрим жойлари кўкармаганди холос. “Қизилқум” бош мураббийи ҳам сайтингизга берган интервюсида ўқигандим, майдон ҳолатини 80 фоизга тайёр деб айтганди. У ерда футбол ўйнаса бўладиган ҳолатда эди. Майдон, футболчилар ёки ҳакамни ҳеч қачон баҳона қилиб кўрсатмайман. Ютқазганда доим айбни ўз бўйнимга оламан. Ўзимни-ўзим танқид қиламан ва бундан хулоса чиқараман.\n- Жасур Жалолиддиновни қандай кўндирдингиз?\n- Ҳозир эмас, кейинги суҳбатларда айтаман. Муҳими, уни юқори спорт формасига олиб чиқишимиз даркор. Жасур футболни соғинган. Аввалги ҳолатига қайтарайлик, кейин ҳаммасини айтиб бераман.\nҒуломхўжаев билан суҳбатимиз тугагач, яна айрим масалаларда ўзаро гаплашдик ва шундан кейин у яна майдонга қайтиб машғулотга қўшилди.\nЯна бир маълумот, жамоанинг мураббийлар штабида фаолият олиб бораётган Шерзод Шарипов эндиликда жамоанинг U-21 таркибига бошчилик қилмоқда. Шу боис асосий жамоанинг машғулотларини Ғуломхўжаев, Усмонов ва Назаров ўтказишди.\nШунингдек, жамоанинг умидли ўйинчиларидан бири Дониёр Абдуманнопов машғулотда кўринмади. Бунинг сабаби билан қизиққанимизда у бироз бетоб бўлиб қолгани маълум бўлди. Унинг “Сурхон” билан учрашувда майдонга тушиши борасида ҳозирча бирор нима дея олмаймиз.\n“Андижон” “Қизилқум” билан ўйиндаги мағлубиятни унутган ҳолда “Сурхон”га қарши баҳсга қизғин тайёргарликни бошлади. Отабек Ғуломхўжаевнинг юқоридаги фикрларидан сезган бўлсангиз, у жамоасининг бўлажак учрашувга максимал даражада тайёрламоқда. Чунки ғалаба жуда муҳим. Ўша куни “Бобур арена”да катта аншлаг бўлиши кутилмоқда. Мутахассисларнинг фикрича, “Андижон”нинг ўйини турдан-турга янада яхшиланиб бориши тахмин қилинмоқда.\nЭслатиб ўтамиз, 2-тур доирасидаги "Андижон" - "Сурхон" учрашуви 16 март куни "Бобур арена"да соат 16:15 да бошланади.\nИНТЕРВЬЮ Диёржон Туропов: Энди ўйинимиз очилиб кетишига ишонаман\nВидео "Локомотив" мавсумдаги илк ғалабасини Термизда қўлга киритди (видео)\nВа ниҳоят, "Локомотив" мавсумдаги илк ғалабасини қўлга киритди


Иқтисодий тадқиқотлар ва ислоҳотлар марказида инфратузилмани ривожлантириш бўйича инвестицион лойиҳаларни баҳолаш бўйича Ўзбекистон мисолида тадқиқот натижалари тақдим этилди — Review.uz\nЛойиҳани таҳлил қилишдан мақсад инфратузилмавий лойиҳанинг инвестицион натижадорлигини (фойдалилигини) аниқлашдир.\nЖаҳон иқтисодий инқирози шароитида инфратузилмани молиялаштириш учун хусусий капитални жалб қилиш Ўзбекистон иқтисодиёти учун жуда муҳимдир. Пресс-релизда 2003-2007 йилларда амалга оширилган Тошғузор-Бойсун-Қумқўрғон темир йўл линияси мисолида инфратузилмани ривожлантиришга йўналтирилган инвестициялар самарадорлигини баҳолаш натижалари тақдим этилди.\nИнфратузилмавий инвестицион лойиҳаларни молиявий-иқтисодий баҳолаш методикаси ИТИМ томонидан ОТБ билан ҳамкорликда ишлаб чиқилган бўлиб камида 4-5 йил олдин фойдаланишга топширилган лойиҳаларни баҳолаш учун (экс-пост таҳлил) қўлланилади. Бундай эконометрик таҳлил Ўзбекистонда биринчи марта амалга оширилмоқда.\n2020 йил 30 сентябрь, Тошкент-Токио. Бугун, 30 сентябрь куни Zоом платформасида "Осиёда барқарор инфратузилмага хусусий инвестицияларни жалб этиш: Марказий Осиё мисолида" мавзусидаги халқаро конференция бўлиб ўтди ва унда Иқтисодий тадқиқотлар ва ислоҳотлар маркази раҳбарияти иштирок этди.\nМазкур тадбир Осиё тараққиёт банки (ОТБ) институти ва Марказий Осиё иқтисодий ҳамкорлик институти (МОИҲИ) билан ҳамкорликда ташкил этилган.\nАнжуманда Осиёнинг 11 мамлакатидан 60 дан ортиқ иштирокчи иштирок этди: транспорт вазирликлари ва идоралари, темир йўллар, денгиз портлари, транспорт ва логистика, IT-компаниялар, ақлий марказлар, шунингдек инфратузилма соҳасидаги етакчи халқаро ташкилотлар раҳбарлари ва вакиллари иштирок этишди.\nТадбирнинг очилишида Япония молия хизматлари агентлиги молиявий тадқиқотлар марказининг бош маслаҳатчиси жаноб Наоюки Ёшино, ОТБ институти раҳбари Жаноб Тецуши Сонобе, Атроф-муҳит, ОТБ Марказий ва Ғарбий Осиё департменти табиий ресурслар ва қишлоқ хўжалиги бўлими директори Ясмин С. Сиддиқий, МОИҲИ институти директори жаноб Сайед Шакил Шах нутқ сўзлашди.\nБугунги тадбир давомида барқарор инфратузилмага хусусий инвестицияларни жалб қилишнинг янги моделлари ва бу йўналишда ҳукуматларнинг роли муҳокама қилинди.\nКонференциянинг очилиш қисмида Осиё тараққиёт банки прогнозлари эълон қилинди. Унга кўра, келгуси ўн йил ичида Осиёдаги ривожланаётган мамлакатларда иқтисодий ўсишни сақлаб қолиш, қашшоқликка барҳам бериш ва иқлим ўзгаришини бартараф этиш учун инфратузилмаларни ривожлантиришга жами 26 триллион долларлик инвестициялар йўлланилиши керак. Энергетика, транспорт телекоммуникация, сув билан таъминлаш ва санитария соҳалари шулар жумласига киради.\nАксарият мамлакатларда давлат молиясининг чекланганлигини ҳисобга олган ҳолда, хусусий сектор капиталини жалб қилиш бўйича инновацион чора-тадбирларни жорий этиш минтақада инфратузилмани молиялаштиришнинг тақчиллигини бартараф этиш учун жуда муҳимдир.\n10-20 йил давомида узоқ муддатли инвестиция лойиҳалари билан ажралиб турадиган суғурта компаниялари ва пенсия жамғармалари каби институционал инвесторларни жалб қилиш кенг кўламли инфратузилмани ривожлантириш учун айниқса муҳимдир. Худди шунингдек, банкларнинг ўз активлари ва мажбуриятлари таркибига мос келадиган қисқа ва ўрта муддатли лойиҳаларга инвестиция киритиш мойиллигини ҳисобга олиш муҳим аҳамиятга эга.\nЎзбекистон томонидан тадбирда "Далилларга асосланган инфратузилмани молиялаштириш: Ўзбекистон тажрибаси" мавзуидаги тақдимоти билан Маркази раҳбари муовини Умид Абидхаджаев иштирок этди.\nАнжуман иштирокчиларига 2003-2007 йилларда амалга оширилган Тошгузар-Бойсун-Қумқўрғон темир йўл линиясини қуриш лойиҳаси мисолида Ўзбекистонда инфратузилмани ривожлантиришга қаратилган далилларга асосланган ёндашув тақдим этилди.\nМаълумот учун: 2007 йил август ойида фойдаланишга топширилган 223 км узунликдаги Тошғузор-Бойсун-Қумқўрғон темир йўл линияси Ўзбекистоннинг Жанубий ҳудудларини ривожлантириш учун стратегик аҳамиятга эга. Умумий қиймати 447 миллион АҚШ доллари бўлган йўл Туркманистонни четлаб ўтиб, йўловчи ва юк ташишнинг аввалги масофасини 170 кмга, маршрут вақтини эса – 7 соатга қисқартирди. Лойиҳа "Ўзбекистон темир йўллари" АЖ маблағлари ҳамда Япония ҳукуматидан олинган кредит ҳисобига молиялаштирилган.\nМарказ томонидан амалга оширилган тадқиқотнинг мақсади 13 йил олдин фойдаланишга топширилган Тошғузор-Бойсун-Қумқўрғон темир йўл линиясининг ҳудуддаги корхона ва ташкилотлар фаолиятига ижобий таъсирини аниқлаш эди.\nСолиқ тўловчилар ёки ташқи қарз ҳисобига молиялаштириладиган инвестицион лойиҳаларининг самарадорлигини баҳолаш кўпчилик ривожланаётган мамлакатлар учун долзарб масала ҳисобланади. Шу билан бирга, бошқа инвестицион лойиҳалардан фарқли ўлароқ, инфратузилмавий лойиҳаларнинг молиявий, иқтисодий ва ижтимоий таъсирларини баҳолаш янада мураккаб ёндашувни талаб қилади ва лойиҳанинг фақат молиявий кўрсаткичларини кўриб чиқиш билан чекланмайди\nИқтисодий тадқиқотлар ва ислоҳотлар маркази, халқаро ташкилотлар билан ҳамкорликда, хусусан, Осиё тараққиёт банки институти тадқиқотчилари, Япония молия агентлиги катта маслаҳатчиси доктор Наоюки Ёшино томонидан тақдим этилган инфратузилма лойиҳаларини эмпирик баҳолаш стратегиясини ишлаб чиқишди.\nМарказ директори ўринбосарининг сўзларига кўра, мазкур методика илк бор Японияда кюшу тезюрар поезди мисолида қўлланилган. Бундан ташқари, ушбу таҳлил Виктор Понтинез томонидан Филиппиндаги Липа-Ибаан-Батангас автомобил йўлининг самарадорлигини баҳолашда ҳам қўлланилган. Бугун бу методикани Ўзбекистондаги инвестицион лойиҳа мисолида қўлланилди.\nУнинг сўларига кўра, эконометрик таҳлиллар натижасида темирйўл қурилган ҳудудларда ижобий таъсирлар ва қўшни ҳудудларда билвосита таъсир (спилловер эффект)лар мавжудлиги аниқланди.\nИжобий таъсирлар сирасига Қашқадарё ва Сурхондарё вилоятларидаги корхона ва ташкилотлар фойдаси мос равишда 4 ва 5 йил ичида 246 миллиард сўмга ва 319 миллиард сўмга ошиши киради.\nШу билан бирга, 5-йил учун билвосита таъсирлар Бухоро ва Самарқанд вилоятлари корхоналарида фойдани 156 миллиард сўмга кўпайганлигини ҳам кўрсатди.\nМетодологиянинг фойдали жиҳати шундаки, у иқтисодий эффектларнинг ҳар бирини алоҳида кўрсатиш имкониятини беради. Яъни шу лойиха амалга оширилганда у билан бир вақтда бошқа факторлар хам иқтисодий ўсишга хисса қўшган бўлиши мумкин. Мазкур эконометрик ёндашув шу факторлар улушини нисбатан ажратишга ва инфраструктура лойихасини таъсир магнитудаси ва кўламини аниқлаш имконини беради.\nЭкспертларнинг таъкидлашича, сўнгги уч йил ичида Ўзбекистонда кенг кўламли иқтисодий ислоҳотлар амалга оширилган, шу жумладан, инфратузилмавий лойиҳаларга хорижий инвестицияларни жалб қилиш чун қулай шароитлар яратилган, уларнинг самарадорлигини баҳолаш камида 4-5 йил кейин амалга оширилиши мумкин. Яъни, бундай эконометрик таҳлил инвестиция лойиҳаларининг бутун минтақанинг инфратузилмаси ва ривожланишига таъсирини баҳолашга имкон беради.\nТадбир давомида халқаро мутахассилар томонидан муҳокамалар давомида ИТИМ томонидан тақдим этилган тадқиқот натижалари юқори баҳоланди ҳамда ОТБнинг "Осиёда барқарор инфратузилма яратишда хусусий инвестицияларни жалб қилиш: Марказий Осиё учун дарслар" тўпламидан ўрин олди.


Тошкентда туғишган синглисини чув туширган фирибгар қўлга олинди… - 25 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 25 » Тошкентда туғишган синглисини чув туширган фирибгар қўлга олинди…\nИчки ишлар вазирлиги матбуот хизмати маълум қилишича, Тошкент шаҳар Сирғали туманида яшовчи 45 ёшли эркак жигари, синглиси 34 яшар аёлга тегишли квартирага фириб йўли билан эга чиққан. Яъни, синглисининг имзосини қалбакилаштирган ҳолда бекитиқчасига квартирани ўз номига расмийлаштириб олган. Кейинчалик бу квартирани 33 минг долларга сотган. Пулларни эса ўз эҳтиёжи учун ишлатиб юборган.\nАкасининг бу қилмишидан хабар топган сингил дарҳол милицияга шикоят қилди. Ҳозирда фирибгар ака қўлга олинган. Ушбу факт юзасидан жиноий иш қўзғатилган. Тергов ҳаракатлари бошланган.


Ўзбекистон махсус хизматлари сотувда мавжуд бўлган компьютер жосуслиги воситаларидан фаоллар ва диссидентларга қарши киберҳужумларни уюштиришда фойдаланган.\nReuters агентлигининг хабар беришича, бу ҳақда Лондонда бўлиб ўтган VirusBulletin анжуманида “Касперский Лабораторияси” мутахассислари тайёрлаган ҳисоботда маълум қилинди.\nЎзбек киберразведкаси тўғрисидаги ҳисоботни анжуманда тадқиқотчи Брайан Бартоломью тақдим этган.\nЭкспертлар SandCat хакерлар гуруҳини Ўзбекистон Давлат хавфсизлик хизмати билан алоқадор деб ҳисобламоқдалар.\n“Хакерлик ҳужумлари тўғрисида маълумотга эга бўлган икки кишининг билдиришича, Fergana News, Eltuz, Centre1 ва “Фаластин хроникаси” сайтлари ДХХнинг киберҳужумлари нишони бўлган”, дейилади Reuters мақоласида.\nХакерларнинг бир нечта компьютерига Касперский антивируси ўрнатилган, жумладан, бу антивирус шубҳали кодни аниқлаш ва уни таҳлил қилиш учун ишлаб чиқарувчига жўнатиш тизимига ҳам эга бўлган.\n“Касперский Лабораторияси” мутахассисларини бир манбадан жуда кўп заифликлар топилгани қизиқтириб қолган ва улар текширув жараёнида зарарли код жўнатилаётган IP-манзилни аниқлашга муваффақ бўлганлар. Бу манзил itt.uz доменида жойлашган бўлиб, у Тошкентдаги 02616 ҳарбий қисм номига расмийлаштирилган.\nМазкур ҳарбий қисм журналист Бобомурод Абдуллаевга қарши суд жараёни пайтида ҳам тилга олинган эди.\nГазета.uz журналистнинг адвокатига таянган ҳолда, журналистнинг электрон ускуналарини айнан мана шу ҳарбий қисм суд экспертизаси ўтказиш учун олиб қўйганини билдирган.\n“Омониллахон Тўлқунович Ходжакбаров номи Ўзбекистон президенти фармонида Миллий хавфсизлик хизмати ходими сифатида тилга олинган. 2005 йилда у давлат мукофоти билан тақдирланган. ДХХ Ўзбекистон Ташқи ишлар вазирлиги ва Ўзбекистоннинг Лондондаги элчихонаси орқали йўлланган саволларимизга жавоб бермади. Reuters изоҳ олиш учун Ходжакбаров билан боғлана олмади, Ўзбекистон президенти администрацияси ҳам унинг ДХХдаги роли ёки унинг мукофотланиши тўғрисидаги саволларга жавоб бермади”, дейилади мақолада.\nЎзбек киберразведкаси тўғрисидаги ҳисоботни анжуманда тақдим этган Брайан Бартоломью киберҳужумлардан кўзланган аниқ мақсадлар нима бўлганини айтишдан бош тортди.\nБироқ у SandCat “ҳуқуқ фаоллари, журналистлар ва бошқа диссидентларга ҳужумлар уюштиргани”ни таъкидлар экан: “Биз мазкур гуруҳ мамлакат ташқарисига кўп ҳужум қилганини кузатмадик, киберҳужумларнинг барчаси мамлакат ичкарисига қаратилган”,-деб айтди.